Hondakinen bilketa - Ezpeleta\n/ Hondakinen bilketa\nHondakinen sailkatzea ororen egitekoa da\nErrobiko Hainbat Asmodun Herriarteko Sindikataren (HAHS-SIVOM) ildoari jarraiki, Errobi Herri Elkargoak egiten ditu etxeko hondakinen bilketa eta tratamendua.\nEskumen hori elkargoak berak gauzatzen du, bilketari dagokionean (hondakinak sailkaturik eta sailkatu gabe biltzea, hondakindegiak), baina tratamenduari dagokionean, aldiz, Bil Ta Garbi Sindikat Mistoari eskualdatu zaio, tratamendua berak egin dezan.\nHondakindegien eta sailkatze aginduen gaineko informazio oro\nTel: 05 59 93 50 62\n> Ikus Herri Elkargoaren webgune ataria: www.errobi.fr\nAsteartez: 9:00 -12:00\nAsteazkenez: 14:00 -18:00\nOstiralez: 14:00 -18:00\nLarunbatez: 9:00 -12:00 / 14:00-18:00\nAstelehenez: 14:00 -18:00\nAsteazkenez: 9:00 -12:00 / 14:00 -18:00\nOstegunez: 14:00 -18:00\nLarunbatez: 9:00 -12:00 / 14:00 -18:00\nEtxeko hondakinak etxean sailkatzea, jokamolde ona!\nEtxean sailkatuz, hondakinei balioa ateratzeko bide berriak irekiko ditugu.\nBiztanle orok sailkatuko balitu bere paper eta bilkariak, urtean 130 kg material birziklatuko lirateke.\nSailkatzeko aginduei jarraituz, honako hauek egiteko aukera sortzen dugu:\nEkoizpen eta bilkari berriak sortzeko birziklaketa\nHondakin berdeei balioa ateratzea\nLehengaiak eta natura baliabideak ez xahutzea. Plastiko tona batez 830 litro petrolio aurrezten dira\nGauzak eta materialak berrerabiltzea, diru arazoak dituztenen fabore\nLanpostuak atxik eta sortzea (bilketak, sailkatze zentroa, birziklatze enpresak, hondakindegiak)\nIngurumenaren babesa. Plastikozko botila batek 100 eta 1000 urte arte behar ditu desegiteko; berinezko botila batek, berriz, 1000 urte baino gehiago.\nBilkarietako logo eta ikurrak\nEkobilkariak: Kasu! Logo horrek ez du, inolaz ere, erran nahi bilkari hori birzikla daitekeenik!\nSoilik erran nahi du ekoizleak zerga bat ordaindu duela ekobilkarien programerako.\nBirziklaketaren logoa: Garrantzitsuena Möbius-en eraztuna da. Birziklatze ziklo amaigabe bat adierazten du. Produktua birzikla daitekeela erran nahi du. Batzuetan, eraztunaren erdian, ehuneko bat ageri da; horrek erran nahi du produktuak jadanik ehuneko horretan dituela birziklaturiko materialak.\nTidy Man: Zentzu oneko oinarrizko arau bat gogoratzen digu, alegia, hondakinak zakarrontzira behar direla bota eta ez lurrera edo naturan.\nZakarrontzi urratua: Hondakina bide berezi batetik bildu behar dela adierazten du; ez da zakarrontzira bota behar.\nTriman: Ikur hori 2015az geroztik nahitaezkoa da, teorian, birzikla daitezkeen bilkari eta produktu orotan. Birziklagarria dela eta sailkatu behar dela erran nahi du.\nSymbole pour l’acier recyclable\nSymbole pour l’aluminium\nDohainik telekargatzeko dokumentuak, hemen: www.errobi.fr\n> Sailkatze gida\n> Alokairuan ematen dituzun etxeetan afixatzekoa\n> Sailkatze lerrotxoa, frantsesez\n> Sailkatze lerrotxoa, euskaraz\n(herriko etxean ere eskura daitezke)\nEzpeletako herria: Egiteko ditugunak\nHondakinen bilketa moldea aldatzea:\nEtxe hondakinen egungo bilketa zerbitzua orain dela zenbait urte hasi zen eta bere mugak jo dituenez, ezin da, sistema horrekin, Ingurumenaren Grenelle deiturikoak etxeko zaborra gutxitzeko eta sailkaturiko hondakinak emendatzeko ezarri helburuak iritsi.\nAsmo Anizdun Herriarteko Sindikatak daraman erreforma Zuraiden abiatu zen, 2012an, proba gisa. 2014ko martxoaz geroztik, 9 herrietara hedatzen ari da eta erabat indarrean 2015eko amaierarako izanen da. Ezpeleta azken seihileko honetan sartuko da.\n> Erreformari buruzko berriak hemen irakur\nZer aldatuko zaigu?\nEtxe gehienek beren ontzi bereak ukanen dituzte eta atez ateko bilketa bereziak eginen dira etxeko zaborrerako eta birzikla daitezkeen hondakinetarako. Bilkariak eta paperak sailkatzeko ontzia etxean izanik errazago izanen da sailkapena.\nLeku zenbaitetara gaitz du bilketa egiten duen kamioiak sartzeko; horregatik, horko etxeentzat, biltoki batzuk ezarriko dira. Bakoitzak dagozkion ontziak irekitzeko gako bat ukanen du.\nHerri Elkargoak hasi dituen informazio bilkurak sektore bakoitzean eginen dira eta informazio zehatza ematen duen eskuorri bat banatuko da.\nInformazio horiek sailkapenaren enbaxadoreak osa ditzake ere, eta zuen galderei erantzun, etxera etorririk, horren beharra dutenentzat.\nHondakindegira eramatea: Berina, pila zaharrak, oihalak….\nHondakin zenbait biltokietara edo hondakindegira eraman beharko dira, birziklatzeko bide bereziak dituztelako edo arrisku zerbait dutelako eta tratamendu egokia behar dutelako.\nBilketarako lurpeko ontziak:\nLekuen ederra ez itsusteko, zenbait lekutan lurpeko ontziak kokatuko dira.


GORKA HERRANZ | Aldizkaria\nIKASTOLA 206 > elkarrizketak > GORKA HERRANZ\n"Konprimiso sozial sendoa dugu"\n“Lanpostuak sortzeko eta inguruei baliabideak eskaintzeko konpromiso sozial sendoa dugu”\nIRIZAR kooperatiba taldeko lehendakari eta finantza zuzendaria da Gorka Herranz. Kooperatiben egoeraz eta geroaz, eta gizarte ekintzaz mintzatu gara Ormaiztegin, Irizarren bihotzean.\nFagor Etxetresnak itxi egin behar izan duten honetan, kooperatiba munduan ezkortasun handia zabaldu da. Irizar taldean ere kezkatuta zaudete?\nOndo dabiltzan kooperatiba asko daude, krisiari aurre egin eta hura menderatzen ari direnak. Krisiak ez du berdin eragin sektore guztietan, eta eragin biderkatzailea izan dute faktore askok: krisiaren aurreko nazioartekotze eta berrikuntza mailak, finantza egoerak, zorpetze mailak, enpresa bakoitzak sektorean zuen posizionamenduak eta estrategia egoki batekin koherente izateak. Gure kasuan finantza arloan sendo gaude, eta gogor ari gara lanean epe luzera begira.\nOrain arte, bazirudien kooperatibak libre zirela hondamendietatik; sufritu arren, gai zirela egoerari buelta emateko. Fagor-en kasuak zalantzan jarri du hori.\nFagorren kasua, zoritxarrez oso garrantzitsua da, lehenengoetakoa delako eta duen bolumenagatik, eta baita Gipuzkoan, batez ere, duen eraginagatik ere. Baina kooperatiba ez diren zenbat enpresa itxi dira azkeneko bost urte hauetan? Zoritxarrez asko; eta kooperatiba direnak? Oso gutxi. Alderdi puntual bat da. Kooperatiba bakoitzak badakizki bere indarguneak eta ahulguneak zeintzuk diren eta zeintzuk diren mehatxuak. Ikuspuntu estrategikotik, indarguneak landu eta sustatu behar dira, ahal bada.\nIrizar taldeak 1980ko hamarraldian bizi izan zuen krisi sakona. Buelta eman zenioten, ordea. Gaur egun talde sendoa osatzen duzue. Krisi hartatik ikasitakoak balio izan dizue gaur egun mundu mailan bizi den krisiari egoki erantzuteko?\nEgia da momentu hartan krisi sakona izan genuela: produkturik gabe geunden, merkatu gutxi, salmentak errentagarritasun gutxikoak ziren. Fabrika bat baino ez genuen, Ormaiztegikoa; ekonomikoki zorrez beterik geunden. Aldiz, 15 urteko oparoaldi ekonomiko luzea eta ona izan dugu mundu osoan, 1993tik 2008ra, eta Irizarrek ondo aprobetxatu ditu urte hauek, produktu gama osoa betetzeko, lantegiak ia kontinente guztietan eraikitzeko, beste sektore batzuetan sartzeko. Gure egoera bestelakoa da, zeharo aldatu da.\nFagor txanponaren alde bat baldin bada, Irizar justu beste aldea dela esan daiteke. Krisi garaian irabaziei eutsi diezue, eta 2013a ere oso ona izango dela ematen du.\n2013an gure salmentak %15 baino gehiago igoko dira. Igoera hau, herrialde guztietan kokaturiko enpresetan izango da. Beraz, urte ona izango da. Irizar i6, gure azken produktuak inpaktu handia izan du, eta salmenta ugari egin ditugu.\nBerrogeita hamar urte dira Irizar kooperatiba bihurtu zela. Gaur egun, zer esan daiteke Irizar-i buruz? Zein mailatan dago taldea sektoreari dagokionez?\nBidea zaila eta oztopoz betea izan da, baina ametsez eta esperantzaz betea ere bai. Irizar hazten ari da Euskadin, azken 4 urteetan hainbat enpresa gehitu baitira taldera. Espainian, Marokon, Brasilen, Mexikon, Indian eta Hegoafrikan ere hazten ari da, soldata duinekin eta hango langileak emaitzen parte eginez. Ordezkaritza komertzialak ere gehitu ditugu azken urteetan, krisi urte hauetan, eta etorkizuneko autobusean inbertitzen jarraitu dugu, ibilgailu integralean eta elektrikoan, komunikazio sistemetan, energiaren arloan…\nTxina al da Irizar-ek nazioartekotze prozesuan izan duen esperientzia txar bakarra?\nGure asmoa han autobusak egin eta bertan saltzea zen. Txinan ahalegin handiak egin ditugu, bai pertsonal ikuspegitik baita diru inbertsioarenetik. 1995ean hasi ginen Txinan, herrialde horretan kanpotar inbertsiogile lehenetariko bat izanez. Urteak joan urteak etorri, galera ekonomikoak handitzen joan ziren; autobus kopuru gutxi fabrikatu ahal izan genituen bertan, inbertsio ugari egin, eta hori dela-eta, uztea erabaki genuen duela bi urte.\nGizarte ekintzari garrantzia ematen diozuen kooperatiba da Irizar. Hemengo proiektuetara bezala, nazioarteko beste proiektu batzuetara ere bideratu duzue laguntza.\nLanpostuak sortzeko bokazio sendoa eta gure inguruneari zein egoera okerragoan dauden herrialde eta inguruei baliabideak eskaintzeko konpromiso soziala dugu, eta orobat, kultur erakundeei, kirolari eta ingurumen arlokoei babesa ematen diegu.\nZeintzuk dira proiektu bat babesteko erabiltzen dituzuen irizpideak?\nLaguntzaren heren bat egoera okerragoan dauden herrialdeei eskaintzen diegu, Afrika, Asia, eta Hego Amerikara hain zuzen. Beste heren bat kulturari, euskarari eta kirolari dedikatzen diogu, eta azkeneko herena kooperatibekin zerikusia duen arloari eta gertuko zenbait elkarteri dedikatzen diogu. Azken urte honetan gertuko elkarteei egiten diegun laguntza gehitu dugu, krisia gogor jotzen ari baita gure inguruan ere; adibide bezala Elikagai Bankua, Caritas, eta Gurutze Gorriari ematen ari garen laguntzak azpimarratu behar ditut.\nAzken bi urteotan ikastoletara bideratu duzue laguntza; zehazki Lodosako Ibaialde ikastolara eta Kanboko Xalbador kolegiora. Zerk bultzatu zaituztete laguntza horiek ematera?\nLaguntza gutxi jasotzen duten lurraldeetan euskaraz irakastea oso zaila da, eta laguntzarik gabe proiektu hori aurrera eramatea are zailagoa. Eskaera jaso ondoren, eta jasotako txostena baloratu ondoren, kontseiluak baiezkoa eman zion ikastolei laguntza lerro bat irekitzeari. Etorkizunean, ahal badugu saiatuko gara euskararen alde egiten duten proiektuak laguntzen, ahal dugun neurrian, eta proiektu interesgarriak aurkezten diren bitartean.\nIRIZAR solidarioa con las ikastolas\nGorka Herranz es el presidente y director de finanzas del grupo cooperativo Irizar. Hemos charlado con él sobre el presente y futuro de las cooperativas y sobre la obra social que lleva a cabo Irizar. En estos dos últimos años, el grupo cooperativo que dirige Herranz ha donado parte de los fondos de la obra social a dos proyectos de las ikastolas.


kritiken hemeroteka » Mediku baten oroitzapenak\nMediku baten oroitzapenak / Mijail Bulgakov (Begoña Lasa) / Baroja, 1988\nMediku baten oroitzapenak Dabid Zuazalde / Argia, 1988-06-12\nBerak errusieraz ez jakin arren, badirudi Begoña Lasak gogoko dituela zenbait idazle errusiar: lehen Txejov-en bi antzerki llabur itzuli zituen eta orain berriz Bulgakov-en hiru ipuin. Agian perestroikaren eraginaz, modan daude hango alderdi haiek zenbait arlotan. Dena delarik, betoz ordu onean honelakoak, beti da gutxi.\nBulgakov bera mediku izan zen ikasketaz, eta horretan jardun zuen herri txiki batean. Honelako sendagile baten larrialdi eta estuasunak kontatzen dizkigu ipuin hauetan; modu dotore eta hunkigarrian kontatu ere. Idazlan inportanteagorik ere baduen arren, balio beza liburu honek gure artean ezagunegi ez den idazle baten berri izateko eta irakurtzeko. Afari normal baten prezioan, on dagizuela.


Burujabetasuna, mitinetarako ederra (172. alea) - Otamotz : Otamotz\nBurujabetasuna, mitinetarako ederra (172. alea)\nEsan bai, burujabetasunaren alde gaudela. Gero kontuak, eguneroko bizimoduan. Supermerkatura joan eta begiak irten beharrean ibiltzen gara ea esne merkeena zein den. Bertako baserrietakoa bost zentimo garestiagoa bada hor geratuko da apalean eta Galiziakoa etxeratuko dugu lasai asko. Sagarrak ere, nahiz eta bertakoak zuzenean baserritarrari erosteko aukera ostegunero eta larunbatero izan, ez ditugu euro erdi bat garestiago ordaindu nahiko. Egunkaria erosterakoan beste hainbeste. Ustez euskaldun finak direnak hor ikusten ditut, erdarazko egunkaria besapean dutela. Gero hor ibiliko dira, kantu afarian, «euskera salbu ikusi arte ez dut kenduko bizarra» izugarrizko sentimendu plantak eginez abesten. Telebistaz ari bagara beste hainbeste. Tele 5 eta Antena 3 gure sukaldeetan, eta gu horien zapokeriak irensten lasai asko. Liburuak ez ditut aipatu ere egingo. Antxiñeren azkena eta Mirianena bi herriotan zenbat saldu diren jakin nahi nuke. Galdetzen hasita, zenbat ote dira Zuberoan egun bakar bat pasatako herritarrak? Parisen izandakoen hamarretik bat bai? Ezetz izan Benidormen egondakoen berrogeitik bat. Gauza ederra burujabetasuna, zalantzarik ez. Baina egun batetik bestera lortzen dela uste duena oker dabil. Burujabetasuna eta naziotasuna ez dira hautestontzietan lortzen, egunero landu behar dira. Egunero borrokatu. Edo nahi duzuen aditza erabili, baina egunero. Beste guztia tontakeria da, edota hipokresia latza.


Zure negozioarentzako ikastaro praktikoak: nola saldu sare sozialetan - SPRI\nSPRI / Berriak SPRI / Zure negozioarentzako ikastaro praktikoak: nola saldu sare sozialetan\nZure negozioarentzako ikastaro praktikoak: nola saldu sare sozialetan\nApirilaren 15ean (astelehena), Emprendedores argitalpeneko erredaktore Pilar Alcázarrek ekintzaileentzako tailer bat eskaini zuen azaltzeko nola komunikatu eta saldu dezakegun Interneteko sare sozialen bidez.\nPilar Alcázarrek tailer bat eskaini zigun jakiteko zeintzuk diren Interneteko sare sozialak ezagutzeko eta gure negozioen salmentak ugaritzeko alderdi garrantzitsuenak.\nLehenik eta behin, esan zuen hainbat modu daudela Interneten presentzia izateko onlineko komunikazio kanal desberdinen bitartez. Sare sozialak bitarteko bat gehiago dira Interneten.\nBlogak, foroak, e.a.\nZenbait enpresak emaitza arrakastatsuak lortzen dituzte diru gutxirekin. Kontuan hartu behar da baita ere sare sozialek denbora aldetik dedikazio handia eskatzen dutela.\nSare sozialetan saltzeko, hainbat puntu aztertu behar dira: garrantzia duten profilak, zein sare sozialetan izan nahi dugun presentzia, jarraitzaileak nola zale bihurtu eta emaitzak nola neurtu.\nLehenengo arrazoizko zalantza da merezi duen enpresa gisa sare sozialetan sartzea, horrek ahalegin handia eskatzen duelako. Printzipioz bada baliozko irizpide bat sare sozialetako presentzia interesgarri egiten duena: 29 milioi espainiar daude sare sozialetara konektatuta. Baina, oroz gain, presentzia izan behar genuke sare sozialetan, publiko zehatz batengana iritsi gaitezkeelako oso inbertsio txikia eginez; erabiltzaileak portaera aldagaien arabera bereiz ditzakegu eta sare sozialak erabiltzeko eta gomendioak egiteko joera duten erabiltzaileak aurkitu ditzakegu.\nGomendioen balioak ohiko publizitateak baino askoz ere konfiantza gehiago sortzen du. Zenbait estatistikaren arabera, erabiltzaileen %42k gomendio bat eskatzen dute erosketa garestiak egin baino lehen.\n“Lagunen gomendioek ez dute erabakitzen zer erosiko dugun, baina gomendio horien bidez kontuan har genezake gure aukeren artean ez zegoen marka bat”.Esaldi horrekin Pilar Alcázarrek adierazi zuen horixe dela enpresak sare sozialetan egotera bultzatzen dituen balio errealena.\nGarrantzitsua da edukien marketinaren bidez norbere nortasun digitala sortzea. Sare sozialetan “engagement” edo markarekiko lotura sortu behar dugu. Markarekiko lotura sortzeko, enpresek kalitatezko jarraitzaileak bilatu, beren ekintzak ugaritu eta gomendioen sorkuntza bultzatu behar dute.\nHona hemen sare sozialetan enpresa gisa presentzia izateko kontuan hartu beharreko alderdi garrantzitsuenak:\n1- Estrategia bat diseinatzea:\nHasteko, sare sozialetako estrategia bat diseinatu behar da, hau da, nor zaren, zer saltzen duzun, nori saltzen diozun eta nola saldu nahi duzun. Sare sozialetan lortu nahi diren helburuak finkatu behar dira. Helburu horiek askotarikoak izan daitezke:\nMerkatu azterlanak (bezeroa ezagutzea, bezeroaren iritzia jasotzea, prosumer delakoak, e.a.).\nMarketina egitea (brannding-a, sustapenak, produktu berriak merkaturatzea, e.a.).\nSalmenta prozesua ixtea.\nBezeroari arreta ematea.\n2- Lagunen gomendioak:\nProaktiboki bilatzen ez duten bezeroen trafikoa sortzea.\n3- Sare bakoitzerako edukiak sortzea.\nEduki esklusiboak sortu behar dira sare sozial bakoitzerako, jomuga publiko eta komunikatzeko modu desberdinak dituztelako.\n4- Gomendio propioak.\nHainbat tresna daude jende askorengana iristeko bidea ematen dutenak, marketin estrategia bat egin gabe. Sarea iritzi bila arakatzen duten enpresak dira. Gomendioak sortzen dituzte sarean.\n5- Sareak eta salmenta puntuak atzera-elikatzea.\nBatzuetan, salmenta puntua eta hedabide sozialak integratzen eta lotzen dituzten estrategietan pentsatu behar da.\n6- Interneten duzun presentzia atzera-elikatzea.\nEnpresa sare sozialetan badago, ezinbestekoa da presentzia hori kudeatzea, harremanetan jarraitzeko sare sozialetan dugun jarduerarekin lotutako pertsona guztiekin.\nSare sozial asko daude, hala nola Facebook, Twitter, Tuenti, Google+, Twitter, e.a. Horiez gain, sare osagarriak ere badaude, esaterako, Foursquare, Youtube, Instagram, Foursquare, Pinterest edo Tumblr.\nFacebook-en mila milioi lagun daude, eta horietatik 18 milioi espainiarrak dira. Espainiako ETEen 15 milioi orrialde baino gehiago dago. Facebook-ek aukera ematen dizu enpresaren orria egiteko, saltzeko iragarkiak sortzeko edo ecommerce bat egiteko.\nFacebook-en hainbat modu daude saltzeko. Baldin eta ecommerce bat baduzu, hori bera integratu dezakezu Facebook-en. Aukeratu baino lehen, katalogoan baloratu behar da produktuen kopurua, e.a. Jarraitzaileak lortu nahi badira Facebook-en, edukien marketin ona egin behar da, eta sare sozialak eskaintzen dituen publizitate euskarri desberdinak erabili.\nFacebook-en eduki ugari sortu daitezke: pertsonengandik hurbil dauden aisialdira zuzendutako edukiak, dibertsio edukiak (jolasak, erronkak, e.a.) edo Facebook-eko erabiltzaileentzako sustapen esklusiboak, beste kanal batzuekin alderatuta aurrezteko balioko dietenak.\nBada arrazoi garrantzitsu bat enpresak sare sozialetan presente egon daitezen, izan ere sare sozialetatik datozen bisiten %70ak enpresaren onlineko dendan bukatzen dute eta erosketa prozesuan murgiltzen dira. Kontuan izan behar da gainera erosketa prozesua bertan behera uzten dutenen tasa nabarmen murrizten dela, baldin eta enpresak erosketa prozesua sare sozialean bertan amaitzeko aukera ematen badu. Beraz, zure enpresak onlineko saltoki bat badauka, interesgarria da ecommerce hori Facebook sare sozialean integratzea eta horretarako, definitu egin beharko ditu produktu katalogoa, prezioen estrategia, ordainbideak, e.a.\nInteresgarria da baita ere onlineko denda sozialtzea botoi sozialak sortuz, sustapen bereziak eskainiz eta azken uneko eskaintzak eginez.\nTwitter sare sozialean 500 milioi erabiltzaile baino gehiago daude. Sare honetan enpresak informazioa partekatu dezake denbora errealean. Horretarako, ikusirik zein den hedabide sozial honen nomenklatura eta funtzionamendua, enpresek erabiltzen ikasi behar lukete.\nTwitter hedabide sozial baliagarria da enpresak bezeroari entzun diezaion eta bere markaren edo produktu/zerbitzuen jarraipena egin dezan. Balio du baita ere bere jarduera sektorean unez une ematen diren joerak aztertzeko.\nAzkenik, Pilar Alcázarrek aipatu zuen Tuenti sare sozialak ere 15 milioi erabiltzaile dituela, ia denak 14 eta 20 urte bitartekoak. Enpresek kontuan hartu beharko lukete sare hau ere, erabiltzaileak gazteagoak izaki partekatzeko eta erosteko irekiago daudelako.\nTuenti-n, Facebook-en bezala, enpresaren orria sortu dezakegu eta publizitatea erabili ikusgarritasuna lortzeko.


Ikastaro honek hainbat aditu bilduko ditu (historialariak, kazetariak, soziologoak, politikariak, legelariak…) gogoeta egiteko Euskadiren historiako gertakizun garrantzitsuenetako bati buruz: 1970ko abenduan ETAko hamasei kideren aurka Burgosen egin zen epaiketa. Aztergai izango dira prozesuaren testuingurua eta epaiketak euskal gizartean izan zituen ondorioak.\nKomunikabide tradizionalen eta berrien sorkuntzan, hedapenean eta kontsumoaren azterketan ikuspegi eta baliabide teknologiko berriak erabiltzen hasi dira. Ohiko audientzia ikerkuntzatik harago, neurozientziak eta datuen azterketa masiboak dira horietariko bi.\n2020an Eusko Legebiltzarraren 40 urteurrena ospatuko da. Lau hamarkada hauen ondoren, dagoeneko luzea den ibilbide honetan izandako une garrantzitsu guztiak aztertu nahi dira. Gure Autonomia Erkidegoaren lege estrukturalen sorkuntza, bizitza politikoan emakumeen partaidetzaren aurrerakuntza handia (egungo arku parlamentarioan argi eta garbi ikusten dena, kide gehienak emakumeak baitira), jarduera parlamentarioaren gardentasunari dagokionez emandako urrats handiak, aurrerapen teknologiko geldiezinak eragindako aldaketak...\nUda Ikastaro hau presentziala da. Baina nahi izanez gero online zuzenean jarraitzeko aukera egongo da: aukera hau nahiago bazenu, mesedez sakatu testuaren gainean online zuzenean den ikastaroaren fitxara sartzeko.\nUda Ikastaro hau presentziala da baina hemen matrikulatuz gero online zuzenean jarraitu nahi duzulako da Uda Ikastaroen Zoom plataforma bidez.\nAldiz, Uda Ikastaroa presentzialki egin nahi bazenu, sakatu testu honen gainean aurrez aurreko Ikastaroaren fitxan sartzeko.\nUda Ikastaro honen bidez, kritikoen unitateetan egindako zainketak zabaldu nahi ditugu, gainerako profesionalenga, ikasleengana eta, oro har, biztanleengana hurbilduz, zainketen humanizazioarekin lotutako jarduerei arreta berezia jarriz. Horretarako gaixo kritikoa zaintzeko ardura duten diziplina anitzeko taldeko kide guztien ordezkaritza egongo da.\nBelaunaldi arteko ituna idatzi gabeko arau bat da, eta horren arabera helduok adingabeak eta adineko pertsonak zaintzen ditugu, pentsatzen dugulako -elkarrekikotasun disoziatua denboran- gu zahartzen garenean helduen (oraingo haurrak) belaunaldiak zainduko gaituela. Idatzi gabeko arau hori oinarrizko elementu bat da gure gizarteetan; hori gabe gizarte hau, gaur-gaurkoz ezagutzen dugun moduan, ez da bideragarria.


Mikel Zubizarreta: EAJtik AURKEZTUTAKO TESTUA ONARTU DUGU UDALEAN GAURKO EGUNERAKO\nEAJtik AURKEZTUTAKO TESTUA ONARTU DUGU UDALEAN GAURKO EGUNERAKO\nSEXU ASKATASUN ETA ANIZTASUNAREN ALDEKO AZKOITIKO UDALAREN MANIFESTUA\n2013ko maiatzaren 17an Homofobia, Lesbofobia eta Transfobiaren aurkako Eguna ospatzen dugu. Azkoitiko Udalak berretsi gura du diskriminazio afektibo-sexualaren eta genero-identitatean oinarritutako diskriminazioaren aurkako borrokan duen konpromisoa. Izan ere, diskriminazio horren funtsean aurreiritziak eta ezjakintasuna daude, eta berdintasun printzipioaren aurkakoa da –printzipio horren arabera, pertsona guztiak berdinak gara eta eskubide berberak ditugu, gure orientazio sexuala edo genero-identitatea edozein dela ere–.\nEgia da azken urteetan aurrerapauso handiak lortu dituztela LGTBI taldeek mendebaldeko herrialde asko eta askotan, berdindu egin baitira zenbait lege eta eskubide. Dena dela, oraindik ere badago zer lortu gizartean, esaterako, orientazio sexualaren ondorioz sortutako indarkeria, munduko hainbat herrialdetan eragiten diena lesbiana, gay, bisexual, transgenero eta intersexualei.\nGaur egun, joera heterosexual, binarista eta heldua posible den arau bakar gisa aurkezten da, eta gainerako aukerak errudun gisa agerrarazten dira. Mendebaldeko sexualitatearen eskuliburua mugatuta dago, beraz, eta onargarritasun soziala, legitimitate morala eta legezko eskubideak galarazten dizkie gainerako sexu praktikei eta identitateei.\nEgoera horren ondorioz, LGTBI taldeen barruan ageri-agerikoa da jendaurrean adierazpen afektibo-sexualak egiteko beldurra. Gay, lesbiana, transexual, bisexual eta transgenero eta intesexualek askotan intimitatean eta sekretupean baino ez dituzte egiten adierazpen afektibo-sexualak eta identitatearekin lotutakoak, mendeetan zehar jasandako errepresioaren beldur.\nKomunikabideek ezinbesteko garrantzia izan dute LGTBI pertsonei buruzko kontzientzia publikoa sortzeko orduan eta ezinbestekoa ere familia eta bikoteen anistasuna eta horien ereduen goranzko ikusgarritasuna erakutsi eta islatzeko.\nGarai honetan LGTBI pertsonen bizitzari buruzko diskurtsoa gurutzatu egiten da familiari, fedeari, elizari, gerrari, politikari, osasunari, ekonomiari, kirolei, entretenimenduari eta askoz gai gehiagori buruzko estaldurarekin. Horrenbestez, oraindik beharrezkoa da komunikabideek, edo zehatzago esanda, kazetariek, LGTBI gaien inguruko aurkako ikuspuntuak eta aurreiritzi eta irain iturria izan daitekeen erretorika bereiztea.\nHorregatik guztiagatik, uste dugu garrantzitsuak direla bai iritzien trukea bai komunikabideei eskaintzea, legediaren arloko aurrerapenekin batera, LGTBI kolektiboetarako arrakastak agertzeko aukera. Tresna horiek gaiak ikusgai egiten edo modu arduratsuan tratatzen lagunduko dute, herritar batzuen buruan zoritxarrez oraindik bizirik dirauten ideia baztertzaileek eta bitxiek bizirautea eragotzita. Eta tresna horietako bat dekalogo bat izan liteke, horren bidez komunikabideek LGBTI gaiez egiten duten tratamenduak herritarrei ahalbidetuko diela beren ondorioak sortzea, informazio zehatzaren eta testuinguru egokiaren ikuspuntutik, jarrera homofobo, lesfoba eta transfobetatik urrunduta eta oinarrizko giza eskubideen printzipioekin neurri handiagoan bat datozen jarrerak sustatuta.\nAzkoitiko Udalak, beraz, bere barne komunikazio politikan eta baita bestelako komunikabideekin izan ditzakeen harremanetan bere egiten ditu honako dekalogo honetan jartzen diren irizpideak:\n1.- Komunitatearen giza kapitalaren garrantzia azpimarratu. Haren testigantzari eta esperientziari pentsamendu iraingarriak eta diskriminatzaileak desagerrarazteko analisi gaitasuna eman.\n2.- LGTBI kolektiboen bizipenak, beharrizanak eta ekarpenak gizartera gehitu, gizarteko kideak diren aldetik, eta elementu horiek zeharkako material bihurrarazi, informazio ildoak prestatzeko orduan.\n3.- Osasun, segurtasun eta partaidetza gaiei tratamendu zuzena emateko asmoz herritarren eskubideak aldarrikatu, kolektiboak horiek betetzeko eragile aktibo bihurtzearekin batera.\n4.- Komunikabideekiko lankidetza sustatu gai guztietan, berariazkoak eta kolektiboetan euretan oinarritzen direnak barne. Horrela, gizartearen benetako irudia egingo da, eta horrek LGTBI kolektiboaren irudi zehatzagoa ematen lagunduko du.\n5.- LGTBI kolektiboa heterogeneoa da. Horregatik, komunikabideek estereotipo negatiboak sortzen ez laguntzeko erantzukizuna daukate. Beraz, beharrezkoa izango da iritziak eta adierazpenak zaintzea, gaien ikuspegi orekatua eskaintzeko.\n6.- Komunikabideak LGTBI elkarte eta kolektiboetarantz hurbiltzen lagundu, gaien eta edukien tratamenduak, terminologia eta ikusgaitasuna adostuta estilo gidaliburua sortzeko asmoz.\n7.- Komunikabide sozialek homofobia, lesfobia eta transfobiaren aurkako borroka aldarrikatzeko lanean parte hartu behar dute, guztion borroka delakoan, eta, era berean, LGTBI kolektiboek jokabide iraingarriak eta biolentoak desagerrarazteko egiten dituzten balio eta ekintza guztiak hedatu eta horien garrantzia azpimarratu behar dute.\n8.- Homofobiaren gaitzak edo desinformazioak ukitutako kolektiboei eta pertsonei ahalduntze pertsonaleko prozesuan lagundu, jardunbide egokiak eta herritarrei helarazten zaizkien ereduak ekarrita.\n9.- LGTBI komunitatea eragile aktiboa izan behar da, informazioa, komunikazioa edo teknologia berriak dakarten arlo guztietan, LGTBI kolektiboen eta komunikabideen artean partaidetza, lankidetza eta laguntzarako elkarrekiko konpromisoak bultzatuta.\n10.- Komunikabideek eta erakunde publikoek ez dituzte homofobia eta LGTBI pertsonen eskubideen aurkako gainerako jokabideak segurtasun edo hezkuntza arloko berariazko kontutzat jo behar, eta pertsonen bizitzaren alde guztiak zeharka eta positiboki ukitzen dituzten iritziak eta jokabideak sortzen laguntzen duten eragile bihurtu behar dira.\nPublicado por Mikel Zubizarreta en 8:47\nEAJtik AURKEZTUTAKO TESTUA ONARTU DUGU UDALEAN GAU...


Nepalera abiatzeko agurrekoa, ederra - Oinati - Goiena.eus\nNepalera abiatzeko agurrekoa, ederra\nJulen Iriondo 2018-09-17 11:18\nOxigenoa euskarari 6.000 metroan ere ekimenaren barruan, kontzertu berezia egin zuten atzo iluntzean San Migel parrokian. Et Incarnatus orkestra izan zen, eta haiekin batera Ganbara abesbatza, Niko Etxart, Naia Robles, Petti eta Maider Zabalegi. Jende asko batu zen elizan, eta ederki aritu ziren musikari eta abeslariak.\nMigel Zeberiok gidatutako orkestrak eraman zuen kontzertuaren haria, eta haiekin batera jardun zuten gainerakoek, abestiaren arabera. Euskal doinu ezagunak interpretatu zituzten –batzuk oholtzan ziren artistenak eurenak–, gehiengoarentzat hain ezagunak ez diren beste kanta batzuk ere bai, eta baita tibetar kulturako aleren bat ere.\nEderra izan zen, adibidez, Niko Etxartek kanta xiberotar bat a capella abestu zuenekoa.\nBi ordu pasa iraun zituen emanaldiak. Azken aldera, hurrengo hilean Nepalera abiatuko diren gazteak agertu ziren publiko aurrera, eta eskerrak eman zizkieten euren ekimena babestu duten guztiei. Euskaraz eta xerpa hizkuntzan eman zuten agurra.\nSaioa amaitzeko, musikari eta abeslari guztiek elkarrekin jardun zuten.\nAitziber Aranburuzabala 2018 ira 15 Oñati\nEt Incarnatus orkestra, Ganbara abesbatza, Niko Etxart, Naia Robles, Petti eta Maider musikaria bihar, domeka, San Migel parrokian (19:00) egingo d...


NetBeans - Wikipedia, entziklopedia askea.\nNetBeans Profiler Snapshot (en) eta NetBeans project Attributes (en)\nMicrosoft Windows, Linux, macOS eta Solaris\nApache Lizentzia 2.0., GPLv2 eta Common Development and Distribution License version 1.0 (en)\nApache Software Foundation (en) , Oracle Corporation eta Sun Microsystems\nNetBeans Java programazio lengoaian idatzia dago eta Java Makina Bitual (JVM) bat instalatuta duen edozein ordenagailutan lan egin dezake, Windows, Mac OS, Linux eta Solaris sistema eragileak barne.\nKode irekiko proiektu hau 2000. urtean jaio zen eta gaur egun erabiltzaile kopuru garrantzitsu bat, etengabeko hazkuntzan dagoen komunitate bat eta 100 sozio inguru ditu mundu osoan.\n2 NetBeans Plataforma\n4 Azken bertsioa: NetBeans 6.8\n5 Deskarga paketeak\nNetBeansen jatorria 1996. urtean aurkitzen da, Xelfi izenpean. Xelfi ikasle proiektu bat bezala jaio zen Pragako Charles Unibertsitateko Matematika eta Fisika fakultatean. Proiektu honen helburua Delphiren antzekoa izango zen Java programazio lengoaiarentzako garapen ingurune bateratu bat sortzea zen. 1997an Roman Staněkek proiektuaren inguruan enpresa bat sortu zuen eta NetBeansen bertsio komertzialak atera zituen, 1999an Sun Microsystems enpresak erosi zuen arte. Hurrengo urteko Ekainean NetBeans kode irekiko proiektu bat izatera pasa zen eta ordutik hona bere inguruko komunitatea etengabe hazten joan da, bai enpresen eta baita banakakoen ekarpenei esker.\nNetBeans plataforma framework berrerabilgarri bat da, mahaigainerako Java aplikazioen garapena sinplifikatzen laguntzen duen framework bat. NetBeans proiektuarekin lan egiten duten enpresa independienteek, software garapenean aritzen direnak, plataforman modu errazean barneratzen diren gehigarriak eskaintzen dituzte. Gehigarri hauek, aldi berean, enpresa hauen tresna eta produktuak garatzeko erabilgarriak dira.\nPlataformak mahaigaineko aplikazioentzat komunak diren zerbitzuak eskaintzen ditu, programatzaileari bere aplikazioaren kodigo zehatzean lan egitea errazten, gainontzeko programazioa plataformak berak eskaintzen baitu. Plataformaren ezaugarri nagusienak hauek dira:\nErabiltzaile interfazeen kudeaketa: menuak, tresna barrak, etab.\nErabiltzaile ezarpenen kudeaketa.\nBiltegiratze kudeaketa (edozein datu mota gorde eta kargatzea)\nLaguntzailetan oinarritutako frameworka (pausoz pausoko laguntzaileak)\nNetBeans IDE programatzaileendako pentsatutako tresna bat da, programak idatzi, konpilatu, debugatu eta exekutatzeko tresna bat alegia. Java programazio lengoaian idatzita dago, baina beste edozein lengoaitan lan egiteko balio dezake. NetBeans IDE tresnaren ezaugarriak hobetzeko modulu kopuru nabarmen bat dago. IDE hau software askea da eta dohainik eskuratu daikete, bere erabileran inolako murrizketarik gabe.\nJava programazio lengoaian aplikazioak garatzeko sortua izan zenez, lengoai honen arlo guztiak jorratzen ditu (J2SE, Web aplikazioak, EJB edo aplikazio mugikorrak adibidez). Bere ezaugarrien artean, Ant sisteman oinarritutako proiektu sistema, bertsio kontrola eta refactoring aukerak daude.\n2008ko Azaroak 19an irten zen NetBeans 6.5 bertsioak Java EEren ezaugarriak eguneratzen ditu, iraunkortasuna(Persistence), EJB eta JAX-WS gehituz. Gainera, NetBeans Entreprise Pack deiturikoak enpresa aplikazioen garapena jasaten du Java EE5ekin, SOA garapenerako tresna bisualak, XML tresnak, Web Services eta UML modelatua barneratuz. C/C++ modulu bat ere existitzen da, eta PHP moduluak PHP 5 bertsioa jasaten du.\nNetBeans IDE tresnaren ezaugarri nagusienetako bat bere modularitatea da. IDEaren funtzio guztiak moduluen bidez lortzen dira, eta hauek ondo zehaztutako eginkizun bat betetzen dute multzo guztiaren barnean.\nAzken bertsioa: NetBeans 6.8Aldatu\nNetBeans IDEren azken bertsio egonkorra 6.8.a da. IDE honek Java EE 6 espezifikazioarentzat euskarria eskaintzen duen lehen programazio ingurunea da, JSF 2.0/Facelets, Java Persistence 2.0, EJB 3.1 eskainiz. Hauetaz gain, web aplikazioaetan EJB erabiltzeko aukera, RESTful web zerbitzuak eta Glassfish web zerbitzariaren azken bertsio egongokorra (v3) dakartza. Java FX 1.2.1 eta PHP web aplikazioak garatzeko tresna aproposa da, PHP 5.3 bertsioa jasaten baitu.\nBeste berrikuntza nabarmen bat, Kenai proiketuarekin duen integrazioa da. Kenai proiektua software garapenak takde lanean egitea errazten duen tresna bat da. Honekin, kode iturria sarean aurkitzen da, proiektuan lan egiten duen pertsona ororentzat eskuragarri. Gainera, talde lanean aritzeko komunikazio tresnak ditu. NetBeans azken bertsioan Kenai proiektua zuzenean IDEtik erabili ahal izateko tresnak garatu dira. Beste batzuen artean txat gelak inplementatuz.\nKenai proiketuaz gain, bertsio kontrola eramateko zerbitzu ezagunenak jasaten ditu, hala nola Subversion, Mercurial eta CVS.\nNetBeans IDE deskargatzerako orduan bertsio deberdinak daude eskuragarri, garatzailearen beharretara gehien moldatzen diren moduluak eskainiz. NetBeans 6.8 bertsioan deskarga aukera hauek daude:\nJava programazio lengoaian aplikazioak garatzeko gutxieneko paketea. Kode editorea, debugatzailea, profiler bat, refactoring euskarria eta erabiltzaile interfazeak diseinatzeko tresna grafiko bat (Project Matisse).\nJava SE eta Java FX teknologiak garatzeko paketea. Aurreko paketearen tresnetaz gain Java FX aplikazioak eraiki, aurreikusi eta debugatzeko tresnak eskaintzen ditu.\nJava SE, Java Web eta Java EE eta Groovy jasaten dituen paketea. Pakete honek ez du Java FX programazioa jasaten, baina bai ordea Java programazio lengoaia erabiliz web eta enpresa aplikazioak. JSP, etiketa liburutegiak(tag libraries), Java Server Faces, Java Persistence API, Enterprise Java Beans, JAX-WS eta RESTful web zerbitzuak, Spring eta Struts tresna eta teknologientzako euskarria dakar. Groovyri dagokionez, Groovy lengoaia eta Grails Framework dakartza.\nWeb aplikazioak garatzeko balio izateak, web zerbitzariak behar izatea dakar. Pakete honetan Sun Glassfish Enterprise v3 eta Apache Tomcat 6.0.20 web zerbitzariak daude eskuragarri.\nRuby eta Ruby on Rails aplikazioak sortzeko tresna paketea. JRuby interpretea, Ruby on Rails framework, editore bat, depuratzailea eta gem kudeatzailea dakartza.\nPakete honetan Sun Glassfish Enterprise v3 web zerbitzaria bakarrik dago eskuragarri.\nC eta C++ lengoaietan aplikazioak garatzeko tresnak dituen paketea. Proiektu desberdinen plantilak, dagoeneko existitzen diren proiektuentzako euskarria, editore bat, depuratzaile euskarria eta makefile laguntzaile bat dakartza.\nAurreko pakete guztietan azaldu diren tresnak bateratzen dituen paketea.\nNetBeans 7.1 2012ko Urtarrila 05\nNetBeans 6.8 2009ko Abenduak 10\nNetBeans 6.7.1 2009ko Uztailak 27\nNetBeans 6.7 2009ko Ekainak 29\nNetBeans 6.5 2008ko Azaroak 25\nNetBeans 6.1 2008ko Apirilak 28\nNetBeans 6.0 2007ko Abenduak 3\nNetBeans 5.5.1 2007ko Maiatzak 24\nNetBeans 5.5 2006ko Urriak 30\nNetBeans 5.0 2006ko Urtarrila\nNetBeans 4.1 2005eko Maiatza\nNetBeans 4.0 2004ko Abendua\nNetBeans 3.6 2004ko Apirila\nNetBeans 3.5 2003ko Ekaina\n2007. urtetik NetBeans IDEa Ingelesaz gain beste hainbat hizkuntzatan erabilia izan daiteke. Hizkuntza hauen artean Txinatar sinplifikatua, Txinatar tradizionala, Alemaniera, Japonesa, Brasilgo Portugesa, eta Gaztelania aurkitzen dira beste batzuen artean.\nNetBeans Plataformaren web gunea\nNetBeans pluginen web gunea\nMultimedia: Apache NetBeans\nAzken aldaketa 12 abendua 2021(e)an, 00:34(e)tan


Lanuzte eta greba klabeetan jartzera deitu ditugu sindikatuak, Bizkaiko Metalgintzako egoerari konponbidea emateko | LAB SINDIKATUA\nIndustria Metalgintza Lanuzte eta greba klabeetan jartzera deitu ditugu sindikatuak, Bizkaiko Metalgintzako egoerari konponbidea...\nAgerraldi bat egin dugu komunikabideen aurrean, Bizkaiko metalgintzako hitzarmenaren egoera jasanezina dela salatzeko. Otsailean urtebete beteko da mahaia ireki zenetik, eta, ordutik patronalak, hitzarmen berri eta duin bat izateko borondate falta eta langileekiko errespetu falta izan du behin eta berriro.\nAtzo, urtarrilaren 15ean, mahaiaren 15. bilera izan zen. Bilera horretan Bizkaiko Metalgintzako Enpresen Federazioak (FVEM), hazkunde ekonomikoa eta irabazi erraldoiak biltzen ari den garaian, murrizketak eta eskubide galerak proposatu ditu oraindik ere. Gainera, sindikatuok mahai gainean jarritako prekarietatearen kontrako neurririk ez du jaso. Mahaian eserita dauden ELA, CCOO eta UGT sindikatuek proposamena txartzat jo dute. Gainera, negoziazio mahaian eserita dauden sindikatuak mehatxatu ditu patronalak txantaia eginez: otsailaren 15ean negoziazioa bukatutzat emango duela jakinarazi du.\nLABek, antzerki hau salatuz, gure parte hartzea eten genuen 2018ko ekainean, ez zegoelako benetako negoziaziorik. Gure asmoa, nahia eta beharra negoziaketan aurrera pausuak bultzatu eta lehenbailehen mahaira bueltatzea zen. Horretarako, langileak aktibatu eta informatu behar genituela jakinik, helburua hori jarri genuen, eta, ordutik, ugari izan dira egin ditugun asanblada, bilera, agerraldi eta euskarri ideologikoen sorkuntza. Egoerak, ordea, aurrera egin ordez, atzera egin du mahaian.\nAspaldi esan genuen, eta zoritxarrez asmatu egin dugu. FVEMek ez du hitzarmen berririk nahi; mahaian duen jarrera da horren adierazle nagusia. Proposamen hutsalak egin ditu. Ez ditu sektoreko langileen beharrak kontutan hartu eta, gainera, azken proposamenetan adierazi duenez, sektorea gehiago estatalizatzea nahi du. Argi diosku, proposamen gehienetan, Espainiako Estatuko legeek diotena jaso nahiko lukeela. Beraz, orain arte eduki dugun blokeo egoerari estatalizazioaren mehatxua gehitu zaio.\nLABek jarrera irmoa eduki du patronalaren aurrean. Behin eta berriro adierazi dio hitzarmena nahi eta behar dutela langile guztiek; baina ez dugula edonolako hitzarmenik onartuko. Eduki duinak eta sektore kaltetuenak babestuko dituen hitzarmena izango da Bizkaiko metalgintzak edukiko duena. Horregatik eta horren alde borrokatzea erabakia dugu. Denbora luzea daramagu mobilizazioetan, eta azken hilabeteotan, gainera, gora egin dute deialdi ezberdinek. Sektoreko enpresa ezberdinen aurrean mobilizatu gara, manifestazioak eta kontzentrazioak egin ditugu.\nEta lortu dugu, ardi-larruz mozorrotutako otsoaren benetako aurpegia erakutsi dugu. Mobilizazio hauetako batengatik salatu egin gaitu. Oraindik ez dugu epaiketa datarik, ezta salaketaren inguruko informaziorik, baina jakin badakigu epaituak izango garela hitzarmen duina aldarrikatzeagatik.\nJakin dezatela bada, ez gaituztela kikilduko. LAB sindikatua ez duzue isilduko, ez gaituzue geldituko. Sektoreko langile ebentualek, azpikontratetako langileek, ABLEtakoek, emakumeek edo gazteek bizi duten egoera latzak eta prekarizazioak arduratzen gaituzte, ez zuen salaketak eta mendekuak. Epaitegiko jakinarazpena jasoko dugu, baina, bitartea,n borrokan jarraituko dugu, hitzarmen duina helburu. Orain, badakigu patronala ezeroso egoteko bidea zein den, eta, ondorioz, nola mugiarazi dezakegun FVEM.\nAurrera begira, elkarlana eta borroka\nBizkaiko metalgintzako hitzarmenak 45.000 langile ingururi eragiten dio, herrialdeko hitzarmen garrantzitsuena da. Ardura eta erantzukizun horretatik eman behar dugu gure erantzuna. Mahaian gertatzen dena ikusirik, sindikatu guztiok argi dugu patronalak ez duela negoziatzeko borondaterik, bertan jarraitzen duten sindikatuek ere behin eta berriro errepikatzen baitute gauza bera.\nMetalgintzako langile guztiak defendatu behar ditugu, lan eta bizi baldintza duinak lortu behar ditugu. Sindikatu bezala hori da gure zeregina eta betebeharra; bai enpresaz enpresa borrokak piztuz zein sektoreko hitzarmenaren defentsan.\nEta, orduan, zer? Bi aukera daude, Patronalaren egoera eroso horri kobertura ematen jarraitu edota, borroka klabeetan, sindikatuok bat egitea.\nGure esku dago estatalizazioaren aurka, blokeoaren aurka eta eduki duinen aldeko olatu indartsu bat sortzea Bizkaian. Beste sektore batzuetan egin dugu, gai izan gara sindikatu guztiak elkartu eta borroka klabeetan langile guztiak aktibatzeko.\nMetalgintza bezalako sektore batean, mahaian gertatzen ari dena ikusita, patronalaren jarrerak eta benetan hitzarmena nahi izateak, urrats hori ematea ezinbestekoa dugu LABen. Denok elkartuz, denon konpromisoz eta denon borrokarekin hitzarmen berri eta duina lortu dezakegu. Gure eskua zabalik daukagu denekin elkarlana abiatzeko; ELA, CCOO, UGT eta sindikatu guztiok bidea egin behar dugu.\nErasoen aurrean tamaina bereko erantzuna eman behar dugu, sindikatu guztiok batera. Patronala mugiarazteko bide bakarra, denok batera lanuzte eta greba klabeetan jartzea da. Sektoreko greba indartsuak baino ez dute hitzarmen duina ahalbidetuko.


Uztarriak 'Euskarazko prentsa eta Azpeitia' liburua aurkeztu du - Uztarria (Azpeitia)\n2004ko urr. 30a, 17:10\nLiburuaren aurkezpenean Laxaro Azkune, Enekoitz Esnaola eta Martxelo Otamendi, Aitonenan. Argazki originala\nUztarria Azpeitiko Kultur Koordinakundeak bere 8. liburua aurkeztu du gaur (larunbata) Aitonenan egindako prentsaurreko batean.\nLiburuak, honako ezaugarriak ditu:\nTitulua: Euskarazko prentsa eta Azpeitia.\nAzpititulua: Herri eraikuntzarako zutabea.\nEgilea: Uztarria Kultur Koordinakundea.\nLiburuaren salmenta: salgai, 8 eurotan, Uztarriaren egoitzan eta Azpeitiko liburudendetan (Martinez, Iratzar, Eklipse eta Belaetxe). Uztarriako bazkideek, dagoeneko etxean jaso dute ale bana.\nLiburuaren ezaugarriak eta aurkibidea (rtf formatua)\nAitonena aretoan, liburua aurkezteko hiru hizlari izan dira: Enekoitz Esnaola (Uztarria Kultur Koordinakundeko partaidea), Laxaro Azkune (Uztarria Kultur Koordinakundeko lehendakaria) eta Martxelo Otamendi (Berria egunakariko zuzendaria).\n"Azpeitiarrak euskarazko prentsak daukan garrantziaz oharraraztea".\n"Liburu honen helburua kontzientzia zabaltzea ere bada."\nLaxaro Azkuneren hitzaldi osoa (rtf formatua)\n"Garbi izan: liburu hau, oso liburu ideologikoa da. Euskaran sinesten dugu eta horren alde egiten dugu"\n"Azpeitiarrek azpeitiarrentzat egina da liburua"\n"Uztarriak, komunikabideen arloaren bidez, bi helburu izan ditu beti: informazioaren erreferentzialtasuna eta euskararen normalizazioa. Eta hori lortzeko hau da filosofia: aldizkaria edo egunkaria kalitatekoa eta plurala egitea, horregatik irakurriko dutelako herritar euskaldunek euskaraz, horrela lortuko du euskarazko hedabide horrek tirada handia, eta orduan bihurtuko da erreferente informatibo eta euskararen normalizaziorako tresna eraginkor".\n"Egunkarien zabalkundearen grafikoa aldatzen ari da, euskararen onerako, baina ez da nahikoa".\n"Egoera ez-normalean bizi gara: euskaldunok, oro har, euskarazko prentsaren alde gaude, baina ez dugu alde egiten. Aldea dago. Hori islatu nahi du liburuak".\nEnekoitz Esnaolaren hitzaldi osoa (rtf formatua)\n"Ikusten da euskarazko prentsaren eta azpeitiarren artean lotura handia dagoela".\n"Horrela segitu behar da Azpeitian, Uztarriaren gidaritzapean, euskarazko prentsaren aldeko pausoak ematen. Baldintza onak betetzen ditu Azpeitiak, era guztietara: euskaldun asko, euskarazko hedabideak...".\nMartxelo Otamendiren hitzaldi osoa (rtf formatua)\nUztarria Kultur Koordinakundeak, aurreko liburu guztiak bezala hau ere sarean ipiniko du nahi duenak irakurtzeko modua izan dezan.\nUztarria | 2004-11-04 : 17:11\nGaur, azaroaren 4an, Gara egunkariak elkarrizketa egin dio Enekoitz Esnaola liburuaren koordinatzaileari, Euskarazko prentsa eta Azpeitia liburuaz. Irakurtzeko klikatu hemen.


Industria 4.0ko digitalizazioaren aldeko ekimena Transfiere Forora eramango du TECNALIAk | Tecnalia\nIndustria 4.0ko digitalizazioaren aldeko ekimena Transfiere Forora eramango du TECNALIAk\nTRANSFIERE 2018 prentsa oharra\nMálaga, 2018ko otsailaren 13a. Ikerketa eta garapen teknologikoko TECNALIA zentroak industria 4.0rako digitalizazioaren esparruan egindako azken berrikuntzak erakutsiko ditu TRANSFIEREn, Zientzia, Teknologia eta Berrikuntzako Europako Foroan, Málagan, otsailaren 14an eta 15ean. Azpiegiturak digitalizatzeko sistema bat, makina-erremintarako monitorizazio-plataforma bat eta industria-alorrerako errealitate areagotuko teknologiak aurkeztuko ditu zentroak Foroan.\nTeknologia berrien etorrerak eta haien etengabeko hazkundeak sakon aldarazi du pertsonekin, makinekin eta produktuekin erlazionatzeko gure modua. Enpresak aro digitalean murgildu dira, eta digitalizazioak dakartzan aukerez baliatzen ari dira, teknologia berriak ezarriz, negozioa sortzeko eta lehiakorragoak izateko.\nAzpiegituren digitalizazio- eta sentsorizazio-sistemak dira horren adibide. Sistema horiei esker, adimendun bihurtzen dira azpiegiturak, eta mantentze-prozesuak, optimizatu. Teknologia hori aurkeztuko du TECNALIAk TRANSFIEREn, eskalako zubi-prototipo baten bidez, non egiaztatu ahal izango baitira egituraren kaltea hautemateko diseinatutako zenbait algoritmoren ahalmenak. Sistema hori CEMOSA (Málaga) eta MAGTEL (Kordoba) enpresekin lankidetzan ari dira garatzen.\nPrintzipio hori bera makina-erremintari aplikatuz gero, hutsegiteak iragartzeko monitorizazio-sistemak lortzen dira. Hala, enpresa berri bat, VIXION, sortu du TECNALIAk SPYROrekin batera, industria 4.0ko soluzioak sortzeko eta makinen fabrikatzaile eta erabiltzaileentzako zerbitzu aurreratuak eraikitzeko; adibidez, hodeiko monitorizazio-sistema bat, fabrikazioko makinen kontroleko datuak makinetatik hartu eta automatikoki erregistratzen eta analizatzen dituena.\nIndustria-alorreko errealitate areagotuari eta errealitate birtualari dagokienez, berriz, TECNALIAk aplikazio bat aurkeztuko du, zeinak, teknologia horien bidez, diesel motorretan erabiltzen den iragazki zentrifugo bat muntatzeko eta desmuntatzeko prozesua gidatzen baitu urratsez urrats.\nEnergiaren, osasunaren eta material jasangarrien alorretako beste ekimen batzuk\nTECNALIAk energiaren, osasunaren eta material jasangarrien inguruko beste ekimen batzuk ere erakutsiko ditu. Energiaren alorrean, ikerketa-zentroak bioerregaiak edo balio erantsi handiko produktu kimikoak egiteko mikroerreaktore bat aurkeztuko du, industria kimiko eta petrokimikoetarako eta biofindegietarako.\nOsasungintzan, TECNALIAren helburuetako bat da elikagaigintzaren bidez elikagai osasuntsuagoak sortzea, bizi-kalitate hobea eta zahartze aktibo eta osasungarria izaten laguntzen dutenak. Horretarako, osagai naturalen alorreko zenbait garapen teknologiko aurkeztuko ditu; besteak beste, koloratzaile, proteina, polifenol eta karotenoide antioxidatzaileak eta funtzionalak.\nMaterial jasangarriei dagokienez, aerogelezko superisolatzaile termiko bat garatu du, Frantziako KEEY Aerogel konpainiarekin batera. Isolatzaile horrek Europako Business Ideas Competition for Innovation saria jaso du, nabarmen urritzen duelako energia-kontsumoa eta baliabideak hobeto aprobetxatzea lortzen duelako.


Erregistro Zibilek herritarren kontsultak telefonoz eta posta elektronikoz erantzungo dituzte\nJustizia Administrazioaren eremuan COVID-19ari aurre egiteko apirilaren 28ko 16/2020 Errege lege-dekretu bidez ezarri ziren jarraibideak betez, Euskadiko Justizia Administrazioak herritarrei jakinarazi nahi die EAEko Erregistro Zibilek arreta emango dutela 23. artikuluan ezarritakoaren arabera.\nHorren arabera, alarma-egoerak irauten duen bitartean zein amaitu ostean eta hiru hilabeteko epea igaro arte Erregistro Zibilek horretarako espresuki gaitutako telefono eta posta elektroniko bidez egingo diete arreta herritarrei.\nBide horietatik egindako kontsulta bidez ezin da espedienterik kudeatu, izapidetu ez eta dokumentaziorik bidali ere; hortaz, informazioa bakarrik emango da, eta herritarrei auzi zehatz bakoitzean egoki jarduteko moduari buruzko orientabidea emango zaio.\nErregistro Zibilera joatea ezinbesteko den auzietan aurretiko hitzordua eskatzea nahitaezkoa da.\nTelefonoa: 945 026 995\nTelefonoa: 945 004 879\nTelefonoa: 946 030 062\nTelefonoak: 944 001 020 (inskripzioa, ziurtagiriak, bizi eta egoera-agiriak…) - 944 001 034 (espedienteak: nazionalitarea, ezkontza…)\nTelefonoa: 946 035 771\nTelefonoa: 944 016 710\nTelefonoa: 946 039 955 - 946 039 956\nTelefonoa: 946 023 970\nTelefonoa: 943 002 610\nTelefonoa: 943 025 199\nTelefonoa: 943 038 059\nTelefonoa: 943 033 404\nTelefonoa: 943 000 730\nTelefonoa: 943 020 146\nHarremanetan jartzeko datuok zein EAEko organo judizialekin harremanetan jartzeko datuak JustiziaEus-eko harremanetan jartzeko eremuan aurkituko dituzu.\n2020ko maiatzaren 13ean argitaratua. Honi buruz gehiago irakurri: Erregistro Zibila eta Bake Epaitegiak. Iruzkin bat egin.\nAlarma egoeran ezkondu al gaitezke?\nCovid-19ak eragindako alarma egoeran baimendutako ezkontza bakarrak Kode Zibilaren 52. artikuluan jasotakoak dira; hau da, ezkontza baimenduta dago, baldin eta ezkontideetako bat hiltzeko arriskuan badago.\nHortaz, bikoteek Erregistro Zibiletan espedientea irekitzeko, dokumentazioa emateko edo ezkontzeko zituzten hitzorduak bertan behera gelditu dira.\nNormaltasunera itzultzen garenean agendak berrabiaraziko dira eta hitzordu berriak emateko Erregistro Zibilak eragindako norbanakoekin harremanetan jarriko dira.\n2020ko maiatzaren 11ean argitaratua. Honi buruz gehiago irakurri: Covid-19. Iruzkin bat egin.


Duela hilabete batzuk, Calitik (Kolonbia) proposamen bat jaso genuen ikastaro bat ematera joateko Pertsona izaten hezteko Izan Proposamenari buruz eta bertan egon naiz ekainaren 26tik 30era. Santa Isabel de Hungría Fundazioaren eskoletako irakasleei zuzendutako bakeari eta bizikidetzari buruzko mintegi baten barruan kokatua zegoen ikastaroa. 30 ikastetxe, 40.000 ikasle eta 900 irakasle inguru dauzka Fundazioak. Fundazioaren ikastetxe asko azken urteetan gatazkaren ondorioz desplazatuak izan diren pertsonak kokatu diren Caliko inguruetan daude. Mintegian 500 lagunek hartu zuten parte, tartean hezitzaileak eta Caliko gizarte sareko lagunak.\nUne hauetan, Euskal Herrian bizitzen ari garen antzeko egoera bizitzen ari dira Kolonbian. Han ere garai berri batez ari dira hitz egiten baina, hemen bezala, oraindik molde zaharrak nagusitzen dira. Bake prozesua Gobernuaren eta FARC-en artean Habanan izaten ari diren solasaldietara murriztea, gizartea arduragabetzea hori beraiekin ez doala pentsatuz, etorkizunari begira prebentzio-lanik ez egitea eta bizitzen ari diren sufrimendutik ezer ez ikastea dira beraien kezketako batzuk.\nHori izan zen mintegi hau antolatzeko arrazoietako bat, Baketik-en Izan Proposamena gazteekin eta gizarte zibilarekin nola landu daitekeen ikusteko eta Calin bizikidetza-kultura berria sortu. Alde teorikoa oso ondo joan zen eta parte-hartzaileen balorazioa oso positiboa izan zen. Orain hori beren eskoletako eta komunitateetako gazteei nola helarazi eta beraiekin nola landu daitekeen ikusteko erronka geratzen zaie.\nMintegiaren ondoren, bertako antolatzaileetako batekin, Chuchorekin, lanean ari diren eremuetako batzuk bisitatzeko aukera izan nuen. Eremu hauetan gazteen helburua bandetan sartzea da eta bizitzaren balioa ezerezera murrizten da. Urrutirago joan gabe, lehengo asteburuan 18 lagun hil ziren Calin indarkeriaren ondorioz. Medellinen kokatutako “La virgen de los sicarios” pelikula gogoratu nuen eta bisitatzen ari ginen eremu antzekoan kokatutako “El doctor alemán” pelikulari buruz hitz egin zidan Chuchok. Galdera bat ere egin zidan: nola lan dezakegu giza duintasuna hemen, gazteak elkarrren artean hiltzen ari direnean?\nEsan behar dut ezin izan niola erantzun argirik eman, baina agian modu bat hau izan daiteke: beraiekin ikusten eta ezagutzen duten alternatiba bakar hori baino alternatiba gehiago badirela ikusaraztea. Mintegian 25-30 urte bitarteko gazte batekin hitz egiteko aukera izan nuen. Gazte hau banda hauetako batean parte hartutakoa zen eta orain gazteekin lanean ari da bide hori har ez dezaten eta beste bizimodu bat bilatzen laguntzeko. Gazte horren testigantza bezalakoa beste alternatiba batzuk badirela aukera sinesgarria dela adierazteko modu bat izan daiteke.\nEz dakit mintegi horretan egindako ekarria baliagarria izango den beraientzat baina neuretzat esperientzi interesgarria izan da. FARCen eta Gobernuaren arteko negoziazioak hurbiletik jarraitzen ari diren pertsonekin egoteko aukera ere izan dut bidai honetan. Horrekin batera, diferentziak alde batera utzita, bizi dugun garaiari buruz kezka berbera partekatzen dugula egiaztatu ahal izan dut. Hemen guztia bukatu dela eta gizarteak ez duela inplikatu behar pentsatzeko eta orria pasatzeko eta etorkizunean geure gatazkak berdin gainditzen jarraitzeko tentazioa izateko arriskua dugu, geure helburuak giza duintasunaren gainetik jarriz eta, beharrezkoa baldin bada, indarkeriaz baliatuz.


KINTOTIK ABIATUTA, EUSKAL TXERRIAK BERE SOR-MARKA LORTU DU | Ekonomia | GARA\nKINTOTIK ABIATUTA, EUSKAL TXERRIAK BERE SOR-MARKA LORTU DU\nDuela hamabost urte ekin zioten Aldudeko hazle batzuek euskal txerria arrazarekin egindako xingar eta haragiari AOC labela aitortzeko lanari. Abuztuaren 17an lortu berri dute. Kintoa izenarekin, tradizioan oinarritu kalitate handiko produktua saltzen dute.\nKintoko urdaiazpikoak jatorri deituraren pareko labela lortu du Estatu frantsesean, eta Europakoa lortzeko bidean da. Nafarroa Garaiaren eta Beherearen arteko Kintoa eskualdearen izena hartu du AOC horrek (Appellation d’Origine Contrôlée), bertan kokatzen den Aldude bailarako hazleek 2001ean abiatutako desmartxaren emaitza baita. Euskal txerria berreskuratzea eta bertako urdaiazpikoa egiteko jakituria tradizionala oinarri hartuta produktuaren erakargarritasuna handitzea da helburua.\nXingarra definitzen hasita, Mixel Ozafrain txerri hazleak eta Bankako auzapezak bere berezitasuna, kalitatea eta gustua parte handi batean koipeak ekartzen duela azaldu du: «Gizen hori anitz sartzen da haragian, eta gaitzeko gustua ematen du. Kolorean ere badu berezitasuna, haragia gorri bizia da, zuriarekin nahasia dena. Intxaur edo hurraren gustua badu pixka bat, nahasia dena oihan azpiarenarekin. Izigarriko gustu luzea uzten du». Urdaiazpikoa produktu izarra bada ere, transformatu gabeko txerriaren haragiarentzat ere baliagarria da sor-marka.\nKintoko Sarea elkarteko kideek 2001. urtean erabaki zuten AOC labela lortzeko txostena aurkeztea. Lanbide ezberdinetako lagunak bildu ziren bertan: transformatzaileak, gizentzaileak, sortzaileak eta etxeko ekoizleak. «Orduan erabaki genuen kalitate ezagupen bat izateko sor-marka lortu behar zela, lurraldearekin lotura behar baita frogatu. Gure kasuan gizentzea kanpoan egina da gehiena, eta biziki interesantea da horri buruz lotzea», azaldu zuen Ozafrainek.\n1990eko hamarkadan 8-10 bat hazle ari ziren Alduden Pierre Oteizaren inguruan, 2000. urtean 30 bat ziren, eta orain 80 bat kide dira. Sareko gehienak, 58, hazleak dira, 17k prozesu guztia egiten dute, hiru artisau erako transformatzaileak dira, eta Donibane Garaziko hiltegia eta Aldudeko lehortegi kolektiboak ere barnean daude. Labela lortu eta gero kideen kopuruak gora egiten segituko duela aurreikus daiteke.\nIbilbidearen zati luzeena eta zailena egina bada ere, oraindik ez da bukatu. Orain Europako izendapena lortu behar dute, izan ere, AOC delakoa bere horretan ez da aski, behin-behineko ezagupena da. «Europako sor-marka ez baldin bada lortzen, Frantziakoa galtzen da», azaldu du Bankako auzapezak.\nEstatu frantsesean Jatorri eta Kalitatearen Institutu Nazionalak aztertzen ditu eskaerak, baita Europara eramateko ere: «Normalean AOCa lortzeko AOP (Europakoa) erdiesteko irizpideak ikusiak dira, momentu berean. Beraz, normalki ez da sorpresarik izanen». Bigarren label hori lortuko duten jakiteko data zehatzik ez da, urte bat edo bi izan daitezke. Zain egon gabe, lehen lorpen hau ospatzeko Kintoko xingarraren festa egiteko proiektua dago, 2017ko urrian.\nLabela lortzeko baldintzak oso zorrotzak dira, kalitate handiko produktua lortu ahal izateko: «Nola haziak diren abereak eta horrek eragina duela gustuan argia da, dudarik gabe». Arau nagusiak hauexek dira: euskal txerria arrazakoa izan behar da, besteekin gurutzatu gabea; txerriak kanpoan gizendu behar dira; hektarea bakoitzeko ezin dira 25 edo 30 buru baino gehiago egon; janariaren gehiengoa eskualdean sortutakoa izan behar da, eta abereak urte bat bederen izan behar du hil baino lehen... Urdaiazpikoa bera egiteko ere tradizioan oinarritutako baldintzak daude, lehortzeko denborari dagokionez esaterako. «Hemengo egiteko manera ere sartua da sor-markaren baldintzetan», nabarmendu du hazleak.\nIzendapenaren eremua Ipar Euskal Herri osoa eta Bearno eta Landetako herri gutxi batzuk dira «historikoki han ere hazleak bazirelako», azaldu du Ozafrainek. Orotara 231 udalerri dira. «Bearno izatea inportantea zen, mozkina izateko, eta Amikuze aldea ere bai, bihiak han landatzen baitira. Gure sor-markan %70 baino gehiago lekuko janaria izan behar da, eta gure mendi eskualdean ez da hainbeste bihi egiten ahal», argitu du.\nEuskal txerria arraza Estatu frantsesean 1920ko hamarkadan errekonozitu zuten, «baina badakigu gure eskualdean milaka zirela lehenagotik ere. Gero gerra ondoan kasik desagertu ziren, beste arrazek errendimendu gehiago egiten baitzuten». 1980. urtearen inguruan kontaketa egin zuten, eta 30 zerrama besterik ez zirela ikusita, hazle andana batek lanari ekin zion: «Alimaleko lana bazen berriz arraza eta teknikak eskuratzen. Gainera, hain txerri familia gutxi izanik, odolean nahastea egin behar zen».\nEuskal txerriak ez ditu mugak ezagutzen, eta Hego Euskal Herriko hazleen eskutik heldutako arrazako animaliak eramaten dituzte Pirinioen iparraldera, bertan Kintoa sor-markaren gerizpean gizenduak, landuak eta salduak izateko.


Helmugara iritsi ez ziren 50 gutunak\nOthoi, çato etchera\n1757ko apirilaren 4a, Baionatik Kanadako Louisbourg-era abiatu da Le Dauphin itsasontzia. Frantzia eta Ingalaterraren arteko gerra eta, laugarren egunean, itsaso handian, lau ontzi ingelesen mende da Le Dauphin. Portsmouthera eraman dute ontzia, eskifaiarekin batera. Ondasun guztiak kendu dizkiete. Tartean, euskaraz idatziriko 50 eskutitz: Lapurdum agerkarian ikusi dute argia.\nManuel Padilla eta Xabier Lamikiz, gutun sorta argitaratuak eskuan dituztela. (ZALDI ERO)\n2001ean Londresen zen Euskal Herriko Unibertsitateko irakasle Xabier Lamikiz historialaria doktore tesia helburu. Sasoi bateko merkatarien arteko harremana zuen azterkizun. Horretan zen ingeles itsasontziek XVIII. mendean harrapatutako itsasontzi etsaietako agiriak irakurtzen ari zenean Ingalaterrako hiriburuko artxibategi nazionalean. Gerren arabera antolaturik ageri ziren agiriok, itsasontziaren izenaren eta kapitainaren deituraren arabera nola edo hala katalogaturik, eta hainbat kutxatan gorderik.\nGutuneria handia zen han, eta haietatik tesi lanerako interesgarrien zitzaizkionak hautatu eta katalogatu zituen Lamikizek orduan. 2003an, lantegi horretan ari zela, euskaraz eskribituriko eskutitz sorta handia aurkitu zuen. “Bitxia iruditu zitzaidan hainbeste eskutitz aurkitzea. Hala ere, hura ez zen nire tesiaren gaia eta, beraz, zegokien artxibategiaren erreferentzia gorde eta neure lanari jarraiki nintzaion. 2006an, tesia bukatu eta ondoko urtean, Iker zentroko Rikardo Etxepare zuzendariari aurkikuntzaren berri eman nion. Hark balio sekulakoa eman zion gutuneria hari. “‘Guk ez genekien horrelakorik bazenik ere!’, esan zidan”. Handik laster ziren euskarazko gutunon kopiak Beñat Oihartzabal, Xarles Bidegain eta Rikardo Etxepareren begien aurrean. Beste aldi bat hasi zen orduan: Lamikizek eskutitzei egindako argazkiak hartu eta lanari lotu zitzaizkion Xarles Bidegain eta Manuel Padilla hizkuntzalariak, transkribapenak eginez eta haiek interpretatuz. Lamikizek, berriz, testuinguru historikoaz idatzi zuen.\nLe Dauphin itsasontziaren garaia\nIngelesek 28.000 itsasontzi ere arpilatu zituzten XVIII. mendean, 50 urtez gerra egin baitzuten Ingalaterrak eta Frantziak. Manupean zuten itsasontzia ingelesen esku erori baino lehen, frantziar ontzietako kapitainek uretara botatzen zituzten –kasu gehienetan– agiri idatziak, etsaien eskuetan eror ez zitezen. Ondorioz, 28.000 itsasontzi harrapatuagatik ere, zenbait ontzik zeraman dokumentazioa baino ez zen salbatu. Horixe da Le Dauphin ontzi frantziarraren kasua, ingelesen erasoari kontra egin gabe bere burua entregatu zuena. Horrela gorde dira gaurdaino, nahiz eta artxibategiko kutxa ahantzietan izan, euskaraz idatziriko 50 eskutitz, zinez gertakari bakana, gisako agiri pilarik batera agertzea ez baita batere ohikoa.\nLamikizek gutunek erakusten duten munduari begiratu dio eta idazkiotan orduko gizartearen argazkia ageri dela dio: “Industriaurreko egoera penagarrian bizi ziren, miseria gorrian. Klase ertainik ez zegoen, artean: gutxi batzuk ondo edo oso ondo bizi ziren, eta aldiz, gehienak larri, jateko lain ez zutela eta zorretan sartuak. Argi eta garbi ageri da argazki hori gutunotan. Egia da eskutitzok idatzi dituena alfabetatua dela, edo erdizka alfabetatua, baina kontatzen dutena lastimagarria da: senideei itzultzeko erreguka ari dira, hemen behar dituztela, ahal duten moduan bizi direla… ‘Otoi, zato etxera’ da eskutitzetan behin eta berriz errepikatzen den leloa”.\nInondik ere, Le Dauphineko marinelak –gainerako itsasontzietako itsasturien gisa–, arrantzale ziren bake garaia izan zen gerra aurreko aldian. Gerra datorrela, ordea, inork ez du arrantzan nahi. “Gerra hasten delarik, arrantzaleak prest daude kortsoan parte hartzeko, beren bizia arriskatzeko, gehiago irabazten dutelako, bistan da”.\nEsan bezala, Iker zentroko kide diren Bidegainek eta Padillak egin zituzten transkripzioak eta burutu zuten hizkuntzaren gaineko azterketa. Alabaina, urteak igaro dira lanak argia ikusi dueneko. Inork ez du Le Dauphineko eskutitzok editatzeko lana berariazko proiektutzat hartu. Eta, bestalde, hor da betiko galdera: ba ote da eskutitz gehiago? Padillak berak esan digu: “Galdera egin beharra zegoen: aurkikuntza berezia da, ala aurkikuntza handiago baten hasiera? Ikerrekoek zenbait bidaia egin behar izan genituen Londresera, kutxatan gordetako dokumentuak aztertzera. Ordurako, Espainiako eta Frantziako itsasontzietan bilduak ziren hainbat idazki baliatuak zituen Lamikizek, baina Frantziako itsasontziak milaka ziren, eta haietan gorderik zetzan dokumentazioa landu beharrean ginen. Sekulako lana berriz ere! Kutxak eta kutxak aztertu genituen Londreseko artxibategian, eta eskutitz gehiago aurkitu genituen han eta hemen –nahiz eta eskutitzok askoz gehiago ez izan–, gehienak XVIII. mende amaierakoak”. Orduan bai, itzulinguru gabe esan ahal izan zuten kasu guztiz berezia dela Le Dauphinena: itsasontzia komunitate euskalduna bizi zen lekura zihoan, Kanadako Louisbourg-era. Honenbestez, bi komunitateren arteko harremanaren erakusgarri ziren eskutitzak.\nOzeanoaren alde bateko senideek beste aldera joanei bidaltzen zizkieten gauzez gainera, gutuneria zegoen: sinatuak dira, 1757ko otsailetik apirilera bitartean Lapurdiko hamar bat herritatik bidalitakoak. Jendeak ontziren bat itsasoratuko zelako berria jaso eta gutunak bidaltzeko baliatu ohi zuen. “Batak besteari idaztea oso gauza ohikoa zen. ‘Aurten bost aldiz idatzi dizugu eta zure aldetik ez dugu erantzunik izan’. Gisako esanak askotan irakurri ditugu. Jendeak gutunak idazten zituen, hemendik hara nahiz handik hona. Gerra testuinguru horretan segur da hainbat eta hainbat eskutitz galduko zirela, ontziekin batera. Esaterako, Le Dauphinen badira 50 gutun euskaraz, eta 108 frantsesez, Lapurdin idatziak denak ere. Hori da: eskutitz guziak ez dira euskaraz idatziak, baina zati polit bat, bai”.\nLapurdiko itsas hegiko herrietako jendeak idatziak dira gutunak, gehienbat, baina badira barnealdeko zenbait lekutan idatziak izan direla erakusten dutenak ere. Batean da Hendaia, bestean Azkaine, barnago Sara.\nPadilla hizkuntzalariaren arabera, aipagarriena da gutunok jende xumeak idatziak izatea. “Ez dira handiki ez elizgizon, herri xehe eta marinelen familia dira, kasik beti. Haien mintzamoldea euskara da, oso euskara naturala. Bistan denez, idatzizko generoa da gutuna, formula jakinak ditu, baina, gainerakoan, irakurtzen den hizkuntza oso da naturala”. Idazkiok, bestalde, bestelako ekarpen ederrik ere egiten digute, Padillak jakinarazi digunez, eta hizkuntzen historiari lotua da. “Mendebaldeko hizkuntzen historia egin izan denean, testu inprimatuak gertatu dira iturri lehen eta nagusi, hau da, literatur kanon batean ezarriak dira testuok. Nork idazten zituen? Bada, beti edo gehienean handikiek, eskola handiko jendeak, elizakoek. Azkeneko urteotan, berriz, beste lerro bat ireki da, nazioartean Hizkuntz historia behetik izendatu dutena, language history from below. Lerro horretan, mota honetako lekukotasunak lehenesten dira, batez ere erdizka alfabetaturik zegoen jendearenak. Arrazoiak ere badira horretarako: izan ere, haien jarioa hizkuntza mintzatutik hurbilago dago eta errazago islatzen du egiazko ahoskera. Bada ekuazio halako bat: zenbat eta alfabetatuago izan, orduan eta urrunago idazten da mintzatutik, eta alderantzira”.\nLapurteraz idatziak dira denak. Haietan erakusten denez, duela kasik hiru mende, Ipar Euskal Herriko herrietan, Hegokoetan ez bezala, herri xehea euskaraz idazteko gai zen. Oso modu naturalean idazten zuen, herritar gehienak elebakar izanagatik ere: elebakar alfabetatuak ziren, euskaraz besterik ez zekiten. Are gehiago, populazioaren zatirik handiena euskaldun elebakar horiek, zati batean euskaraz alfabetatuak, osatzen zuten Lapurdi. Bestela zen Hegoaldean: irakurtzen edo idazten zutenek gaztelaniaz egiten zuten; gaztelaniaz baino lehen, berriz, latinez.\nManu Padilla hizkuntzalariaren gogoeta: “Nazioartean, gutun egileak gizonezkoak dira neurri handienean. Le Dauphinek zeramatzan euskarazko eskutitzen egileak emakumeak dira, gehienbat. XVIII. mendean populazioaren zatirik handiena euskaldun elebakarra zen, eta alfabetatzen zenean, euskaraz alfabetatu ziren. Gure ustez, maila batetik gorako jendeari dagokionean aldiz, frantsesez alfabetatu ziren; hauek gizonezkoak ohi dira gehienbat. Le Dauphineko gutun-idazleak emakumeak izaki, haien ikuspegia ageri da idazkiotan. Esaterako, bildumako bi gutun luzeenak oso aipagarriak iruditzen zaizkigu [horietako bat goiko argazkian]. Bata amak alabari idatzia, noka. Neskato joana du alaba, inondik ere. Bestea zapatagile baten emaztearena da, biziki ongi idatzia, ia-ia lapurtera klasikoan; emakume irakurria da, zalantza bihirik gabe”.\nKanal hauetan artxibatua: Euskara Ipar EHn | Historia | Euskaldunak eta itsasoa


Kantabriak martxan jarri du Santanderko badiako itsaski-bilketa | Consumer\nKantabriak martxan jarri du Santanderko badiako itsaski-bilketa\nTxirlak aurrez gizentzeko proiektu pilotu batekin hasi da ekimen hau\narabera: Ostirala, 2005eko urriaren 07a\nSantanderko badian, tradizioz, txirlak, labanak eta muergoak, eta neurri txikiagoan, berberetxoak eta zizare poliketo eta krustazeoen hainbat espezie, azken horiek amuzki gisa ustiatuak. Interes komertzial handieneko espezieei dagokienez, labana- eta txirla-harrapaketek murrizketa nabarmena izan dute azken urteotan, eta horrekin batera, badian arrantzatzen duten itsaski-biltzaileen kopurua nabarmen jaitsi da.\nTestuinguru horretan, Kantabriako Gobernuak plan bat jarri du abian 2007. urtera arte, eta bi jarduera-ildo ditu: bata, badiako parkeetan lan egiten duen itsaski-sektorearen bideragarritasuna bermatzeko, eta, bestea, moluskuen banku naturalak birsortzeko.\nBadiako itsaskiak birsortzeko planak inbertsio handia aurreikusten du interes komertzial handieneko bi txirla-espezie autoktonoen haziak ereiteko: txirla fina (Ruditapes deccusatus) eta barea (Venerupis pollastra).\nHurrengo urteko lehen hilabeteetan izango da. Sasoi horretan, espezie horien haziak, harrapari naturalen eta tenperatura altuen aurrean zaurgarritasun handia duenak, bideragarritasun handiagoa du.\nLaborantza-parkeen lanari dagokionez, planak aurreikusten du, lehenik eta behin, txirla-espezie desberdinen haziak ereitea, parkeetan zuzenean murgiltzeko adinako tamaina dutenak, garapen-aldi ahulenetan babesteko.\nmarisco-eu mariskoaren birsorkuntza txirla


Kerman Lejarraga, munduko txapelketarako bidea egiten | Deportes | Naiz\n20 MAY. 2022 - 06:25h\n«Morgako errebolberrak» Las Vegasen prestatu du James Metcalf ingelesaren kontrako borrokaldia Ibon Larrinaga entrenatzailearekin batera. Europako gerrikoari uko egin ostean, Ismael Salas kubatarraren gimnasoan aritu dira maila bat gora igotzeko ikasten.\nKerman Lejarraga eta Ibon Larrinaga, Ismael Salas entrenatzaile kubatarrarekin. (@LarriPuraVida13)\nKerman Lejarraga AEBetan izan da azken bi hilabeteetan entrenatzen. Ez da lehen aldia, New Yorken ere garaipen bat lortutakoa da 2017an eta Avanesyan-en aurkako bigarren borrokarako ere Los Angelesen ibili zen prestatzen. Oraingoan, aldiz, epea luzeagoa izan da eta Las Vegasen egon da Ismael Salas kubatarraren gimnasioan.\nIbon Larrinaga entrenatzaileak azpimarratu duenez, Salas «eminentzia» bat da boxeoaren munduan eta urte mordoa darama izar handiekin lan egiten. Kubako selekzio olinpikoaren hainbat domina lortutakoa da. Eskola horretatik atera dira Casamayor, Lara, Ugas, Rigondeaux eta halako munduko txapeldunak. Thailandian, Japonian, Australian eta AEBetan ere aritu izan da entrenatzen. Lejarragaren ordezkaritzaz arduratzen den Boxing management promotorak mahai gainean jarri zien «kalitatezko jauzi bat» emateko aukera eta Las Vegasera «ikastera» joateko hautua egin zuten.\nOso gustura egon direla nabarmendu du Larrinagak: «Etxean bezala sentitu gara eta erraztasunak eman dizkigute etengabe». Fraideen bizitza egin dutela dio, baina ondo moldatu direla ezagutu dituzten gehienak latinoamerikarrak baitziren eta gaztelaniaz elkar ulertzen zutelako. Gainera, egindako lanketa taktikoa eta teknikoa Lejarraga barneratzen joan dela egindako ‘sparring’-etan azpimarratu du eta hori oso baliagarria izan dela bere «buruarentzako eta boxeorako».\nIbon Larrinaga Ismael Salas kubatarrarekin batera. (@LarriPuraVida13)\nSan Mamesen aurkeztu zuten gaur Miribillan egingo den borrokaldia. Lejarragak bertan aipatu zuenez, merezi izan du Las Vegasen egindako egonaldiak. Boxeoaren teknika hobetu beharra daukala uste du eta oso ondo etorri zaiola, nahiz eta pixka bat «anarkikoak» izan diren entrenatzerako orduan. Lejarragak ezagutzen du aurrean izango duen James Metcalf boxeolaria. Ingelesarekin entrenamenduak egiten ibilitakoa da welter pisuan lehiatzen zenean. Larrinagak ere borrokalari gogorra dela dio eta Aitor Nietori matrailezurra apurtu ziola gogora ekarri du. 22 garaipen lortu ditu profesionaletan eta bi porrot bakarrik jaso ditu.\nWBA erakundeko super welter Continental gerrikoa izango da jokoan. Lejarraga «oso ondo eta konfiantzarekin» iristen dela ziurtatu du Larrinagak. Borroka irabaztea Munduko Txapelketarako «giltza» izan daiteke. Jakitun dira eta «Morgako errebolberrak» garrantzi hori eman dio Bilboko borrokari. «Guda bat ikusiko dugula ziur nago», esan zuen komunikabideen aurrean egindako agerraldian.\nGiro beroa espero da harmailetan. Lejarragak borrokatzen duenean hainbat zale izaten dira animoak ematen, baina Metcalfek horrek ez duela beldurtuko esan du eta irabaztera aterako dela. Jon Miguez eta Rikar Urrutia bizkaitarrak eta Amatriain nafarra ere taula gainera igoko dira gaualdian. Eddie Hearn ospetsuaren Matchroom boxing promotorak antolatu du borrokaldia eta DAZN plataformaren bitartez ikusi ahalko da.\nLarrinaga eta Lejarraga Las Vegasen entrenatzen Ismael Salasen gimnasioan. (@LarriPuraVida13)\n30 urte bete ditu Lejarragak otsailean. 34 garaipen lortu ditu eta bi porrot jaso ditu, David Avanesyan errusiarraren kontra, hain zuzen ere. Urte hasieran uko egin zion super welter pisuko Europako gerrikoari, joan den irailean Bartzelonan irabazi zuenari. Welter pisuan ere irabazitakoa zen eta Munduko Txapelketarako lehian sartzea da hurrengo helburua. Horregatik izan dira AEBetan hoberenekin entrenatzen. «Goiko mailara heldu nahi badut, gutxienez, gainontzekoek bezain gogor lan egin behar dut», esana zuen Morgakoak Las Vegasetik egindako adierazpen batzuetan.\n‘Memo’ Heredia prestatzaile fisiko mexikarrarekin ere lan egin dute eta gimnasio berean izan dira Lara eta Ugas kubatarrak edo Caleb Plant estatubatuarra, hirurak munduko txapeldunak izandakoak. Azken honekin gertatutako anekdota kontatu du Larrinagak. Kermanek berarekin argazki bat egiteko eskatu zion. Plantek ez zuen ezagutzen eta behin eta berriro galdetu zion argazkia egiterakoan bere izenaren inguruan. Izan ere, entrenatzen zegoenean Plantek sumatu zuen Lejarragak bere antzeko pisua zeukala eta ematen zituen kolpeen indarra.\nLarrinagak azaldu duenez, boxeoaren munduko erakunde ezberdinetan goiko postuetan dago Lejarraga. «Bere izena Munduko Txapelketa lehiatzeko izenen artean dago. Borroka hau irabazi behar du eta prest egon iristen denerako», komentatu du Itzubaltzetako entrenatzaileak.\nLarrinaga eta Lejarraga, Ismael Salas eta gimnasioaren aritzen diren beste hainbat boxeolarirekin. (@salasboxingacademy)\nCaneloren porrota Bivolen aurka eta Nany Suarez\nBivol errusiarrak Canelo mexikarra garaitu zuen Las Vegasen egindako borrokaldian. (Ethan MILLER / AFP)\nLejarragaren entrenatzailea izateaz gain, boxeolaria ere bada Larrinaga eta orain dela urte batzuk New Yorkeko Madison Square Garden mitikoan izan zen borrokan. Michael Conlan irlandarraren aurka aritu zen eta puntuetara galdu zuen. Las Vegasen egindako egonaldian aukera izan du bertan izan diren zenbait borrokatara joateko. AEBetan edozein kiroletan «ikuskizuna bilatzen» adituak direla nabarmendu du. MGM kasinoan izan zen Valdez-Stevenson lehia ikusten eta baita ere Caneloren eta Bivolen artekoan T-Mobile estadioan. Mexikarrak galdu egin zuen errusiarraren aurka puntuetara eta errebantxa egon daiteke. Canelo ohikoa duen baino lau-bost pisu gorago borrokatu zen eta ezin izan zuen Bivolekin.\nAzkenik, Larrinaga Nany Suarezen entrenatzailea ere bada eta bigarren pisu batean Europako txapeldun izateko entrenatzen ari dela komentatu du. Ekainean lehiatzeko asmoa dute. Bilbon bizi den 31 urteko asturiarrak joan den abuztuan irabazi zuen euli arina pisuan lortu zuen gerrikoa, baina urte hasieran uko egin eta pisu bat igotzea erabaki zuen. Entrenatzaileak azaldu duenez, erosoago sentitzen da pisu horretan.\nNany Suarez, Lejarraga eta Larrinaga San Mamesen egindako aurkezpenean. (Marisol RAMIREZ / FOKU)


Zaplaztekoa nork nori –\nOlatz Artola Apeztegiak berria egunkarian.\nSmith, Rock jo duen unean. / ETIENNE LAURENT/EFE\nBart izan ziren Oscar sariak. Alfonbra gorriko flash argiek harrapatutako formek, bolumenek eta zimurrek itzal egiten diete sariei, saridunei. Soinekoetan, takoietan, orrazkeretan: hor jartzen da arreta; hara joaten da begirada. Gaur goizean begiak zabaldu, sakelakoa piztu, eta meme bat esnatzeko. Makarrak kendu aurretik, Will Smithek Chris Rock umoristari emandako zaplaztekoaren berria. Agertoki gainean.\nPinkettek ilea arrasean moztu duelako egin du txistea Rockek. Ekitaldian. Publikoan. Hamar milioi ikusle baino gehiagoren aurrean. Ia guztiei egin die grazia, Pinketti salbu. Smithek ere, hau da, Pinketten senar Will Smithek ere egin du barre. Baina, jarraian, belarrondoko bat eman dio Rocki.\nBatak ahozko biolentzia erabili du umorearen izenean, umore matxista —baldin eta hori umorea bada—, eta besteak biolentziaz eta matxismoz erantzun dio. Zaplazteko bat emanda.\nBaina kolpea, bikoitza, Pinkettek jaso du. Jendaurrean alderik alde zartatua izatea aski ez, haustea nahikoa ez, eta senarrak zapaldu egin ditu puskatuta diren zati horiek guztiak. Krisk, karrak. Txiki-txiki egin. Smithen jokaerak Pinketti ulertarazi dio ez dela gai bere burua defendatzeko, horretarako dagoela bera: gizona. Defendatzeko modua biolentzia dela, eta, gainera, maitasunagatik egiten duela. Maite duelako.\nPinkett izanagatik txisterako objektu, Smithek ere objektualizatu eta defendatu beharreko jabetza bilakatu du. Barre egin du. Zutitu. Jo. Eta, bueltan, burua tente, eseri. Gero, berriz altxatu, oholtzara igo, saria jaso, eta aurrez egindakoa mikrofonopean argudiatu. Berretsi. «Maitasunak erokeriak eginarazten dizkizu». Ahotsa altxatu du, eta azpimarratu Pinkettek ez duela ahotsik.\nSmithek, mikrofono parean, barkamena eskatu die akademiari eta sarietarako izendatutako kideei. Ez, baina, emazteari… Beste kolpe bat.\nChris Rock, Jada Pinkett, matxismoa, oscar sariak, Will Smith, zaplastekoa, zinema\n16 pentsamendu “Zaplaztekoa nork nori”-ri buruz\nTximino 2022-03-29 09:57\nNolakoak diren feminista hauek!!!! Egiten duzuna eginda ere, beti gaizki, eta emakumea beti biktima.\nAtzo lan istripu baten ondorioz urteko hamalaugarren langilea zendu zen. Hamalau hoietatik denak gizonezkoak. Feministak mutu.\n1349 2022-03-29 10:35\nHorrela da, Tximino.\nNik uste, azkenean, emakumea beti biktima gisa azaltze hau bera dela jarrerarik matxistena.\nZuk, interesatzen zaizkizun estatistikak bakarrik aztertzen badituzu genero ikuspegitik, oso erraza da emakumeei zapalduta daudela sinestaraztea, eta lan istripuena adibide oso garbia da. Euskadi Irratian, euskerak ematen dien aukera baliatuz, kasu askotan langile bat hil dela esaten dute, gizona ala emakumea zen esan gabe.\nLuzera begira, belaunaldi gazteei ematen ari gatzaizkien mezu honek (“zerbait lortu ezin baduzu, heteropatriarkatuaren errua da, ez zure ardura”) ez dut uste ezer onik ekarriko duenik.\naaaa 2022-03-29 11:20\nFeminismoaren aldarrikapenekin (berdintasuna,erasoen aurka egotea…)ados ez egotea larria da eta arazo baten seinale.\nHorrelako artikulu eta ikuspuntuek ez due ezertan laguntzen ideia hauek gauzatze aldera eta aurkakotasuna indartzen dute.\nAlderantziz izan balitz (emazteak senarra defendatzea) zer gertatuko litzake? Jada heroi feminista izango litzake ala bere senarra defendatzen duen emakume zapaldua?… Erokeria bat da horrela funtzionatzea.\nPErtsona ezagun batek sari bat jasotzeko unean, maite duen pertsona baten aurkako erasoaren aurrean,zaplazteko bat emanez erantzuten du.\nGertaera hau genero, arraza, erlijio… ikuspuntutik ikustea zentzugabekeria bat da eta ez dagoen tokian bilatu nahi izatea.\nTximino 2022-03-29 11:58\nHorrelako artikuluak irakurri ostean, euskal gizartea zabortegi ideologikoa ez ote den bihurtu galdetzen diot nire buruari.\nEa inoiz proposamen berri eta freskua dakarren ildo ideologikoa sortzeko gai garen, behingoz ingurua zeharo kakazturik duen ildo politiko honi bizkarra eman diezaiogun.\naaaa 2022-03-29 13:07\nZaila da tximino, euskal gizarteak uko egin dio ideiak landu eta sakontzeari , dogmatizatutako ekosistema politikoa dugu, herri txikiz osatua, eta kazikismo puntu batekin.\nHala ere feminismoaren aldarrikapenen %100 ekin bat egiten dut, artikulu hau ez da feminismoa.\nAlpargatero 2022-03-29 13:22\nEz nago ados, aaaaa, gaur egungo feminismoa (feminismo subentzionatua, mainstream-ekoa) horixe bera da.\neeee 2022-03-29 13:59\nHemen zuzeun halako tximinokeriak bota bai, baina, zuen ama, arreba, edo neskalagunaren aurrean ere berdina diozuen galdetzen diot nere buruari… Galdetu zuen buruari zergatik duzuen hau edo halakoak kritikatzeko beharra, zergatik ez diozuen egoten uzten, erantzun bat ematera zergatik sentitzen zareten behartuak edo… ez dut ulertzen…\nTximino 2022-03-29 15:52\nAma, arreba, emaztea eta alabak ditut, eta edozein lotsagabek hauetariko baten bat modu anker batean irainduko balu, nire erantzuna zartako pare bat ematea litzateke, hori bai, beti berdintasunaren izenean.\naaaa 2022-03-29 16:44\neeee, Zuzeu iritzia emateko plataforma librea da, zergaitik axola zaizu hainbeste artikulu honetaz iritzia emateko dugun “beharra”k eta ez beste hainbatetan ematen dugunaz.\nNi zaplaztekoaren alde,artikuluarekin desados eta feminismoaren alde nago.\nAmonamantangorri 2022-03-29 17:51\n“Pinkettek ilea arrasean moztu duelako egin du txistea Rockek”.\nEz, kale. Pinkettek ez du nahita ilea moztu, ilea galdu baizik. Burua soildu zaio, osasun arazo bategatik. Noizbait jendaurrean hitz egin izan du galera horrek sorrarazi dion atsekabeaz. Egia esan, ez zait zirko hau bereziki interesatu, baina xehetasun hori behintzat jaso dut.\n“Oskar” zeremonia bezalako ideologikoki kontrolaturiko ekitaldi batean, horrelako bromatxo nazkagarriak zentsura pasatu du.\n“Lekuz kanpo”, “toxikoa”, “matxista”… Horrelakoak irakurri eta entzun ditut. Bromagatik? Ez, zaplastekoagatik.\nRicky Gervais-en bidetik, “Roasted” modukoen estiloari segituz, ideia ona iruditzen zaie horrelako espektakuluetan broma gordin eta krudelak tartekatzea, halako laudorio-irain pasibo-agresiboekin. Dena da jiji-jaja, harik eta norbaiti gehiegi ukitzen dizkioten arte. Ba, lehengoan bat nazkatu egin zen eta ez zuen pasatzen utzi.\nIritziak denetarik izan dira. “Nire bikotekideari ere halakorik esango baliote…” irakurri diet emakume feminista eta ezkertzale frankori. Kontua ez dago hain argi. Jakina, “biolentzia gaizki dago” mantran sinesten dutenak ere badira; niretzat hori ere oso erlatiboa da.\njosu naberan 2022-03-29 18:06\neritzietan, ados PRINTZIPIOZ ETA PRINTZIPIOETAN aaaarekin\nbaina praktikan, Komikoari zaplasteko bat ematea gehiegikeria madrea deritzat, biolentzia santifikatzen duela. Egintza horretan inolako matxismorik ez dakusadan arren…\nZergatik ez beste rxiste batekin erantzun eta kitto? Baliteke emaztea ere ados eta konforme asko izatea KONTRA-TXISTE batekin. Gizabidezkoagoa deritzot.\nBestea, aldiz, ESZENATOKI ESZENIKO hartan gertatu zena\ntxit senetik at dagoelakoan. West-Fahrreko pistolerroen espektakulua dirudi, gizabidezkoa baino.\nTximino 2022-03-29 20:06\nZaplasteko didaktikoa jotzea biolentzia santifikatzea bada, gizakiaren garapenean bitartekorik eraginkorrena ukatzen gabiltza. Ez ditzagun kontzeptuak nahasi.\nAlexandre 2022-03-29 20:24\nÇaplastecoac beguiratzea maite duenac, beguira ditzaque Russiaco chapelquetac, cein ondoren occidenteac imitatu bait ditu.\nHoberena hasieratic, Siberiaco baserritarra cen. Demboraz garaitu çuten, bainan bethi içanen da hoberena horretan.\nHemen horri buruzco video bat ikus daiteque:\nAlexandre 2022-03-29 20:30\nHonetan ikus daiteque nola hasi cen hau guztia:\nAlexandre 2022-03-29 20:41\nNere ustez, Oscarren ceremonia horretaco guerthaquiçun hura actoreen arteco gauça bat cen. Oraingo egoera geopoliticoa adiaraz deçaque, aguian. Bainan ez çait onqui iduritzen erabilcea bi belz euren artean mococa camera guztien aurrean. Muntaia racista dirudi.\njosu naberan 2022-03-30 09:22\nEz zekiat “razista”, baina bai DELA muntaia MORBOA.\nBeha, bestela, espektakulu horri buruz ZUZEUN zenbat ari garen parte hartzen!


5.maila (LH5) Archives - Joxemiel Barandiaran Eskola\nOts 02, 2021\nEskoletako Urmael Sarea Hezeguneen Nazioarteko Eguna\nGaur otsailak 2, Hezeguneen Nazioarteko Eguna ospatzen da, eta eskolek igorritako argazkien bidez collage bat osatu dute Eskoletako urmael sarea osatzen duten ikastetxeek. Hementxe duzue gure eskolako 5.mailako ikaslekin osatutako ...\nOts 01, 2021\nIRTEERA: 5.MAILAKOAK SAN GREGORIORA\nZUMAIAKO TXANGOA- LH5-6\nUrriaren 25ean, Zumaiara joan ginen eskolako 5. eta 6. mailako ikasleak. Autobusez joan ginen, bidaia luzea izan zen, baina merezi izan zuen. Bertan, Flysch-ari buruzko informazioa jaso genuen. Lekua oso ...\nGIPUZKOAKO ESKOLARTEKO BERTSO IDATZIAK 2019\nHemen dituzute lh5 mailako ikasleak egin ditugun hainbat errezeta. Ea zuen gustukoak diren. On egin!!!\nApi 09, 2018\nBERTSO IDATZIEN ESKOLARTEKO LEHIAKETA\nMartxoaren 19an Tolosako Laskurain ikastolan, Eskolarteko bertso idatzien seigarren saioa egin zen. Azkenean bakoitzak bere mailan, Aratz Bikuñak eta Haitz Urrestarazuk bigarren postua lortu zuten. Hemen doazkizue bi sarituek idatzitako ...\nHAURREN ERABAKIA PROIEKTUA\nGipuzkoako Foru Aldundiak eta UNICEF elkarteak Etorkizuna Eraikiz ekimena gauzatu du gure eskolako 5.mailako ikasleekin.\nOts 23, 2018\nEZ DAUKANAK ONGI OHI DAKI EDUKITZEAK ZER DEN…


abendua 2020 - Slump doktorearen zaintiratua\nHasiera » Data honetan egindako artikuluak: abendua, 2020\n“Testosteronarekin, beste ezaugarri batzuekin bezala gertatzen da, aldakortasun izugarria dago, emakumeetan eta gizonetan. Oso zaila da sexuak bereiztea testosterona mailaren arabera. Beno, ez da zaila, ezinezkoa da zientifikoki”. (Victoria Ley, Espainiako Ikerketa Agentzia) “Kirol-legediak erronka handia du. Bi kategoriak mantentzen baldin badira, emakumezkoena eta gizonezkoena, litekeena da giza-eskubideek talka egitea berdintasuna bilatzen duten kirol-araudiekin. Nire...\nPaula Dapenak, Diego Armando Maradonagatik minutuko isilunea ez gordetzea erabaki zuen futbolariak, jazarpen itogarria eta mehatxu gogorrak jaso ditu sare sozialetan, eta bere perfil publikoak pribatu bilakatu behar izan ditu. Jende askok azaldu dio babesa futbolariari. Jaso duen irain eta mehatxu zerrenda amaigabea da. Txotxolo xamarrak dira asko, haren abizenarekin hitz-joko negargarriak egin edota larunbateko partida galtzearen errua berari egozten diotenak, esaterako. Baina badira beste...


Añarbek Hernaniko Lastaola industrialdeko saneamendu sarea berrituko du - Añarbeko Urak | Uraren zikloa\nAñarbek Hernaniko Lastaola industrialdeko saneamendu sarea berrituko du\n2022 Eka 06\nInbertsioaren aurrekontua 282.081 €-koa da, eta lanak bukatuta egon litezke urte honen amaierarako\nAñarbeko Uren Administrazio Kontseiluak Hernaniko Lastaola industrialdeko saneamendu sarea berritzeko obren lizitazioa onartu du, 282.081 euroko zenbatekoan.\nLan hauen bitartez Urumea ibaiaren ibilgua sifoi baten bidez gurutzatzen duen kolektorearen ordez kolektore berri bat jarriko dute, zubiari itsatsita. Sifoi hori hondatuta dago, behar bezala mantentzeko zailtasunak direla eta.\nGainera, Lastaola industrialdeko batzarreko hondakin uren ponpaketa estazioa ere berrituko da, poligonoaren behealdeko erabiltzaileei ez ezik, bertako goiko zatiko erabiltzaileei ere (Ubis zintak…) zerbitzua eman ahal izateko. Obrak bukatu ondoren, estazioa Udalaren titulartasunekoa izanen da eta, horrela, instalazioaren mantentze eta funtzionamendu hobea bermatuko da.\nBerritu behar den kolektorearen tartea Urumeako kolektorearen parte da. Kolektore horrek Ereñozu, Fagollaga eta Epele eremuetako hondakin urak biltzen ditu, Donostiako Loiolako HUAra (hondakin uren araztegia) bideratzeko.\nObrak uda ondoren hasiko direla aurreikusten da eta hiru hilabete iraungo dute. Beraz, obrak 2022. urte bukaerarako buka litezke gutxi gorabehera.


Bardoetako lehen fasea amaituta, sei taldek egin dute aurrera — Bardoak 2016\nAsteburuan zehar jokatutako bost saioek bukaera eman diote Bardoetako lehen faseari, ohikoa bilakatu den giro paregabean.\nOstiralean Mezkiritzeko Txoko elkartean izan zen lehen hitzordua. Ia 60 bertsozalek aretoa erabat bete zuten eta gazte zein helduak elkartuta giro berezia sortu zen bertsotarako. Duela urte gutxi Aurizberrin sortutako bertso-eskolatik abiatuta eratutako “Pirini Bardó” taldea (Aitor Zazpe, Ibai Carballo, Joseba Martinez, Karine Etxeberri, Fernando Ziganda eta Josetxo Ubao) eta Iruñeko “Obario Maldikoak” (Saioa Alkaiza, Aimar Karrika eta Irati Majuelo) aritu ziren kantuan. Iruindarrek puntua irabazita, bigarren faserako sailkatzea lortu zuten eta merendu oparo batekin eman zitzaion amaiera saioari.\nOstiraleko bigarren saioa Alliko ostatuan izan zen. 50 bertsozalek lagunduta, bertako “(Larraun da Araitz) Bi dozena” taldea (Arkaitz Goikoetxea, Joana Ziganda, Juan Mari Larreta eta Luis Mari Irastortza) eta Iruñeko “Mirristi Drimtim” taldea (Oscar Sanz de Acedo, Martin Azpiroz eta Mikel Juaniz) aritu ziren. Kasu honetan ligaxkan aurrera egitea lortu duen taldea Berako “Larungo antenak” izan da, aurreko asteburuetan irabazitako bi saioei esker.\nLarunbatean berriz, Otsagabiako Gartxot elkartean izan ziren Bardoak. 35 bertsozalek jarraitu zuten saioa, Iruñeko “Xirristi Drimtim” taldeak (Xabier Terreros, Xabier Zarraluki, Migel Anjel Ortiz de Guzman eta Unai Uberetagoena) eta Lesakako “Unibertsolariak” osatu zutena. Lesakarrek eskuratu zuten puntu irabazlea eta bigarren faserako txartela.\nEtxarri-Aranatzen ere larunbatean izan zen hitzordua. Bertako gaztetxean 40 lagun bilduta jokatu zen saioa, Etxarriko “Einnekin” (Eneko Lazkoz, Saats Karasatorre eta Jon Arratibel) eta Barañaingo “Barakinak” (Ander Perez, Lizar Aleman, Jon Arrizibita eta Pablo Perez) taldeen artean. Etxekoek irabazita, bigarren fasean izango dira sakandarrak.\nAsteburuko azken saioa igandean izan zen, Iruñeko Iturrama auzoko Erletokieta auzo lokalean. Bertan, Barañaingo “Barakinak” eta “Lizarrako kardoak” (Mikel Pinillos, Cesar Etxeberria, Aitor Irazustabarrena, Ander Aranburu, Egoitz Galarza eta Pello Etxaniz) ikusteko aukera izan zuten aretoa bete zuten 40 bertsozaleek. Barañaingoek saioa irabazi bazuten ere, sailkapenean aurrera egitea ez zuten lortu, epaileen puntu baturagatik “Hiru garabardo eta pintxo bat” taldea sailkatu baita.\nSailkapena erabakita, otsailaren 19tik martxoaren 6ra bitarte jokatuko den bigarren fasean sei saio antolatuko dira ondoko taldeen artean, joan-etorriko saioak izanik:\nBigarren fasetik hiru talde pasako dira martxoaren 19an Etxarri-Aranatzen jokatuko den Bardoak taldekako txapelketako finalera.


Gizarteguneren aurtengo edizioaren gaia honako hau izango da: enplegua berreskuratzea inklusio soziala bultzatzeko - Área de prensa - Bizkaia.eus\nGizarteguneren aurtengo edizioaren gaia honako hau izango da: enplegua berreskuratzea inklusio soziala bultzatzeko\n2020(e)ko abenduaren 18(a) 10:01\nJardunaldi hau Enplegua, Gizarte Inklusioa eta Berdintasuna Sustatzeko Sailak antolatu du, Teresa Laespada buru dela. Horrez gainera, Eusko Jaurlaritzako lehendakariorde eta Lan eta Enplegu sailburu Idoia Mendia ere ekitaldian izan da. Miguel Laparra, Soziologiako doktorea eta NUPeko irakaslea.\nGonzález, Laespada, Mendia eta Laparra.\nLaespada: “Gure apustua da laguntza aktiboa ematea lan bila ari direnei”\nTopaketarako eta hausnarketarako Gizartegune espazioaren hemeretzigarren edizioaren eztabaiden ardatza honako hau izan da: enplegua berreskuratzea inklusio soziala bultzatzeko.\nJardunaldi hau Enplegua, Gizarte Inklusioa eta Berdintasuna Sustatzeko Sailak antolatu du, Teresa Laespada buru dela. Inaugurazio-ekitaldian foru diputatua bera izan da, bai eta Eusko Jaurlaritzako lehendakariorde eta Lan eta Enplegu sailburu Idoia Mendia ere. Lehen hitzaldia Soziologiako doktore eta NUPeko irakasle Miguel Laparrak eman du: "Enplegua pandemian babestea".\nLaespada diputatuak esan du enplegua oso garrantzitsua dela gizartea eraikitzeko, eta ondorioz enplegua sustatzeko politikak funtsezkoak direla ekonomia indarberritzeko eta lanpostu egonkor eta onak sortzeko. Gainera, enpleguak garapen ekonomiko jasangarria eta iraunkorra bultzatzen du.\nBeraren ustez ezinbestekoa da erraztasunak ematea lan-merkatuan sartu daitezen emakumeak, lanbidea eta bizi-esperientzia dituzten 45 urtetik gorako pertsonak eta gazteak, zeren eta aurrera egingo badugu, gizaki guztion gaitasunak beharko ditugu . Horretarako, garapen ekonomiko jasangarri eta iraunkorraren alde egin behar dugu. Horretarako, enpleguak gizarte inklusiboa eta igualitarioa lortzen lagundu behar du , adierazi du.\nGainera, esan du denetariko talentua hemen atxikitzeko eta horiei lan egiteko aukera emateko enplegua suspertzeko politikak ezarri behar direla, ardatz hartzen dituztenak langabezian dauden pertsonak eta enpresak , hau da, gure apustua izan behar da laguntza aktiboa ematea lan bila ari direnei .\nLaespadak egungo noraezeko egoera honetan dauzkagun hiru erronka aipatu ditu: zaintzaren enplegua, teknologia eta digitalizazioa eta trantsizio ekologikoa.\nJardunaldian mahai-ingurua egin da "Berrikuntza, enplegua eta gizarte inklusioa" gaiari buruz; honako hauek aritu dira: Elena Pérez, Eusko Jaurlaritzako Enplegu eta Inklusioko sailburuordea; Stanislav Rangelov, Enpleguko gizarte-politiken eta Europako Gizarte Funtsaren koordinatzailea; Raúl Arza, UGTeko Euskadiko idazkari nagusia; Loli García, CCOO-eko Euskadiko idazkari nagusia). Hurrengo mahai-inguruan gizarte-berrikuntzako proiektuak aurkeztu dira; honako hauek aritu dira: Sendotu Aldiberean elkartea (Izaskun Barbero, Cáritas Bizkaia-ko enplegua eta ekonomia solidarioa ataleko berrikuntza eta garapen arduraduna); EDE Fundazioa; Emaktiva programa (Begoña Gavilán, EDE Fundazioko enplegu inklusiboko atalaren koordinatzailea); Ehlabe elkartea (Txema Franco, Lantegi Batuak-eko zuzendari nagusia); gizarte-ekimeneko Emaús Bilbao sozietate kooperatiboa (Rosa Gil, koordinatzaile nagusia).\nAzkenik, langabeei enplegua aurkitzen laguntzeko esperientzia batzuen berri eman da:\nBerrikuntza-proiektuen programa: Loli Alonso, BalmasedActiva elkartearen lehendakaria.\nBerrikuntza-proiektuen programa: Almudena Aguirre, Bizkaiko Ingeniaritza Graduatuen eta Industri Ingeniari Teknikoen Elkarte Ofizialeko idazkari nagusia, eta Nagore Sagastibeltza, Inbizi Healthcare-ko CIO & Co-Founder-a: NOA proiektua.\nGazte on programa: Ignacio Fariña, Peñascal Kooperatibako esku-hartze sozialeko arduraduna.\n3R Empresa programa: Adolfo Rey, Metaleko Enpresen Bizkaiko Federazioaren (FVEM) zuzendari kudeatzailea.\nLABORLAN programa: Pablo Cueva, Bizkaiko Psikologoen Elkargo Ofizialaren Gobernu Batzako kidea eta diruzaina.\nJardunaldia Bizkaiko Foru Aldundiko Enpleguko zuzendari nagusiak itxi du.